Sarawak negeri pertama kuat kuasa Ombudsman jika RUU lulus – Juanda

SIBURAN: Kerajaan Sarawak bercadang membentangkan satu rang undang-undang (RUU) Ordinan Ombudsman Sarawak hujung tahun ini yang bakal menjadikannya negeri pertama menguatkuasakan undang-undang seumpama itu di negara ini jika diluluskan.

Timbalan Menteri di Jabatan Premier Sarawak (Integriti dan Ombudsman) Datuk Dr Juanda Jaya berkata, rang undang-undang berkenaan akan dibentang pada Persidangan Dewan Undangan Negeri (DUN) bagi menangani aduan rakyat berhubung tahap perkhidmatan penyampaian kerajaan.

“(Di bawah ordinan itu) kalau ada rakyat tidak berpuas hati tentang sistem penyampaian atau tentang pengagihan, pembangunan atau apa sahaja…  kerajaan mesti melayan perkara seperti ini,” katanya kepada pemberita selepas majlis perasmian Program Jelajah Integriti Siri 6/2023 Daerah Siburan di sini, hari ini.

Beliau berkata ordinan terbabit tidak akan melangkau kuasa penguat kuasa seperti polis, Suruhanjaya Pencegahan Rasuah Malaysia (SPRM) dan sebagainya, selain mengikut piawaian yang diamalkan di negara maju yang sudah mengamalkan ombudsman.

“Draf (ordinan) dah siap, kita akan lakukan lawatan penandaarasan yang akan diketuai Premier (Premier Sarawak Tan Sri Abang Johari Tun Openg) sendiri dan pihak SPRM akan ikut serta,” katanya. – Bernama

See author's posts


Idrus dilantik semula Peguam Negara

PUTRAJAYA: Tan Sri Idrus Harun dilantik semula sebagai Peguam Negara untuk tempoh enam bulan berkuat kuasa 6 Mac.

Ketua Setiausaha Negara Tan Sri Mohd Zuki Ali dalam kenyataan hari ini berkata Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memperkenankan pelantikan semula Idrus selaras dengan Fasal (1) Perkara 145 Perlembagaan Persekutuan.

Idrus, bekas Hakim Mahkamah Persekutuan, dilantik sebagai Peguam Negara pada 6 Mac 2020.

Beliau juga pernah berkhidmat sebagai Timbalan Pendakwa Raya di Jabatan Peguam Negara, penasihat undang-undang di Suruhanjaya Pilihan Raya dan Suruhanjaya Pencegahan Rasuah Malaysia, Peguam Cara Negara dan Hakim Mahkamah Rayuan. – Bernama

See author's posts


Sg. Asap: Paip HDPE ganti paip lama

KUCHING: Satu projek rakyat diluluskan Kerajaan Sarawak iaitu pengantian paip lama kepada paip baharu menggunakan paip High Density Polyethylene Pipe (HDPE) bagi menggantikan paip Galvanised Iron (G.I) lama dan berkarat dari meter air sehingga ke dalam rumah panjang.

Kementerian Utiliti Sarawak dalam satu kenyataan berkata, skop projek itu merangkumi pemasangan sistem paip yang baharu di dalam rumah dari meter air ke setiap rumah.

Kerja pemasangan melibatkan paip HDPE 25mm, meter air bagi menggantikan sistem paip lama untuk 15 rumah panjang di Uma Lesong, Uma Penan, Uma Juman, Uma Ukit, Uma Badeng, Uma Balui Ukap, Uma Bakah, Uma Belor, Uma Lepo Kulit, Uma Balui Leko, Uma Bawang, Uma Kelep, Uma Lahanan, Uma Nyaving dan Uma Daro, kata kenyataan itu.

“Projek Rakyat yang bernilai hampir RM0.9 juta itu siap sepenuhnya pada Jun 2019 dan memberi manfaat kepada 15 rumah panjang dengan sebanyak 1,742 isi rumah di kawasan Sg Asap,” katanya.

Kenyataan juga itu memberitahu dalam usaha untuk mencapai matlamat dan visi membekalkan air 100 peratus tercapai menjelang tahun 2025, adalah menjadi tanggungjawab Kementerian Utiliti Sarawak yang diketuai oleh Setiausaha Tetapnya, Dato Ir. Alice Jawan dan Jabatan Bekalan Air Luar Bandar Sarawak yang diketuai Pengarah Ir. Chang Kuet Shian, untuk merealisasikan matlamat berkenaan.

Tambah kenyataan itu bekalan air terawat kepada seluruh Sg. Asap iaitu penempatan semula Bakun bermula sejak 1996 melalui Loji Rawatan Air Sg. Asap yang berkapasiti 5JLS.

“Pada 2019, keseluruhan Sg. Asap mempunyai 15,000 penduduk dan ia semakin meningkat sehingga ke hari ini.

“Untuk menangani pertambahan penduduk itu, Kerajaan Sarawak mengambil inisiatif di bawah Kementerian Utiliti Sarawak dan Jabatan Bekalan Air Luar Bandar sebagai agensi pelaksananya dengan melaksanakan projek pembaharuan sistem air termasuk loji air baharu, tangki air simpanan dan sistem retikulasi baharu dan siap pada 2018,” ujar kenyataan berkenaan.

Walaubagaimanapun, kenyataan itu mendedahkan aduan masih diterima terutamannya berkenaan dengan kualiti air yang kuning dan tekanan air yang rendah. Hasil siasatan mendapati punca utama yang dikenalpasti adalah disebabkan sistem paip lama (selepas meter air) yang masih menggunakan paip Galvanised Iron.

“Paip tersebut berkarat dari bahagian dalam paip selepas 20 lebih tahun digunakan dan diamater paip menjadi semakin kecil,” jelasnya dan menambah ia digantikan oleh projek rakyat seperti dinyatakan.

Oleh Diyana Samsuddin

See author's posts


KCFC lepaskan Bryan Jones

SKUAD Kuching City FC (KCFC) memutuskan untuk melepaskan seorang pemain import mereka ekoran prestasi kurang cemerlang yang ditampilkan dalam saingan Liga Premier musim ini.

Menurut kenyataan Ketua Pegawai Eksekutif KCFC, Iswandi Ali Hassan berkata, pemain yang dimaksudkan iaitu Bryan Jones, yang bermain di posisi penyerang skuad itu sebelum ini.

Katanya, pemain import dari Brazil itu bukan sahaja telah menunjukkan prestasi kurang memberangsangkan sepanjang kempen pusingan pertama Liga Premier 2021, malah kecederaan yang dialami oleh beliau memuktamadkan beliau disingkirkan daripada pasukan.

“Bryan telah ditamatkan kontraknya baru-baru ini, ekoran kecederaan dan prestasi kurang memberangsangkan sepaniang kempen pusingan pertama Liga Premier 2021.

“Keputusan untuk menamatkan kontrak beliau telah dicapai hasil persetujuan bersama dengan pihak pengurusan,” katanya.

Selain Bryan, KCFC dibarisi empat import asing iaitu, Hudson Dias (penyerang), Aylton Fereira (pertahanan) dan Yuta Suzuki (tengah).

Beliau turut mendedahkan, KCFC kini telah mendapatkan calon bagi pengganti Bryan yang kini telahpun berada di ibu negara menjalani kuarantin.

“Calon import baharu kini sedang menjalani kuarantin selama 14 hari di Kuala Lumpur sebelum beliau ke Kuching pada minggu depan,” ujarnya.

KCFC kini menduduki tangga kesembilan Liga Premier setelah mengharungi 10 aksi dengan merekodkan dua kemenangan, empat seri dan empat kali kalah.

See author's posts


Kurangkan beban pematuhan pengeluar

KUALA LUMPUR: Persekutuan Pengilang-Pengilang Malaysia (FMM) menyambut baik pengumuman kerajaan untuk mengurangkan harga siling pelitup muka tiga lapisan kepada RM1 seunit daripada RM1.20 pada masa ini berikutan ia akan mengurangkan beban pematuhan yang dihadapi oleh pengeluar.

Presidennya, Tan Sri Soh Thian Lai berkata, sebagai langkah persediaan, ahli FMM yang mengeluarkan pelitup muka, telah menambah stok untuk memenuhi permintaan domestik yang meningkat dan dapat menyelaraskan harga mereka sejajar dengan keputusan kerajaan.

“Persediaan telah dilakukan sejak pengumuman kerajaan sebelum ini mengenai penggunaan pelitup muka yang wajib di tempat-tempat awam yang sesak dan dalam pengangkutan awam, berkuat kuasa 1 Ogos 2020,” katanya kepada Bernama.

Beliau berkata tempat kerja dalam sektor pembuatan dikawal ketat oleh prosedur operasi standard (SOP) untuk melindungi pekerja dan perniagaan secara keseluruhan.

“Oleh itu, memakai pelitup muka adalah perlu sebagai sebahagian daripada pakej pencegahan dan langkah-langkah kawalan yang menyeluruh yang turut termasuk penjarakan fizikal, kebersihan tangan, kebersihan pernafasan, pembersihan dan membasmi kuman di tempat kerja untuk mencegah penularan Covid-19 daripada manusia kepada manusia,” katanya.

Beliau berkata di bawah SOP, majikan dikehendaki menyediakan pekerja mereka dengan pelitup muka dan garis panduan minimum yang dapat diterima setiap pekerja adalah satu pelitup muka sehari.

Pada Khamis, Menteri Perdagangan Dalam Negeri dan Hal Ehwal Pengguna Datuk Alexander Nanta Linggi mengumumkan bahawa harga runcit siling baharu sebanyak RM1 seunit untuk pelitup muka tiga lapisan akan dikuatkuasakan mulai 15 Ogos.

Ini untuk membantu mengurangkan beban rakyat berikutan arahan kerajaan yang mewajibkan pemakaian pelitup muka di tempat awam bermula 1 Ogos susulan kes Covid-19 positif yang meningkat dan pematuhan SOP yang rendah dalam kalangan orang ramai. – Bernama

See author's posts


PUISI

Angkara Rokok dan Kopi

Gara-gara kuteguk kopi

rokok pula kemas di jari

disedut duanya bak berhujung tiada,

mataku melirik sendu

akan gelap malam nan gelita

seraya memikir percaturan esok

serta longgokan beban berondok.

Gara-gara kuteguk kopi

dan rokok masih di jari

malam terasa jenjang

kuhitung bebiri infiniti

dari kepulan dihembus teliti

memujuk benak ‘tuk bersenggang

sebelum bertarung di bendang.

Malah cuma menguap malar

tapi mata terbeliak segar

waras dan sedar

angkara rokok dan kopi.

Adie Abd Gani

Kuching, Sarawak

Ibu

(Mengingati arwah bonda, Rakiah Haji Ahmad)

Engkaulah wanita paling agung untukku

sekalipun aku mandikan ibu

dengan air mawar dan kesturi

jasamu ibu tidak akan terbalas

walau kuselimutmu ibu dengan kain kapas.

Kata ibu

aku lahir di Miri

sebuah kampung bernama Pujut

sunyi dan sepi.

Ibu berlari dan berlari

bermesra dengan bumi

mencari pucuk ubi

dan ibu diasuh bertanam padi

menumbuk padi.

Hari-hari berlalu

kusedari kita di bawah koloni

hari-hari yang pilu

menjadi aku cemburu

aku jadi lebih berani

aku mula mengaji

aku pantas mengenal ayat-ayat suci.

Muhamad Bohari

Sandiwara di Lakon Layar

Tidak terhitung hari-hari yang berlalu

pada kesekian lamanya kita memintal kasih

yang tidak terlerai dengan kata-kata.

Pada setiap waktu berlalu

yang pernah kita depani bersama

adalah detik-detik indah yang tidak terucapkan

yang sering hadir

melewati imajinasi di persada angan kepuraan.

Di segenap masa silam kita

ada lambaian kenangan

yang kesekian lama meruntun hati

kerana ia menggusarkan ingatan

tentang indahnya sesimpul ikatan bernama cinta

yang tidak terungkai oleh keinginan hasratku.

Masih tidak pasti

adakah kita telah membibitkan benih-benih kasih

lalu memekar bunga cinta?

Sehingga detik ini pun,

kita masih keliru

mencari jawapan yang masih di awangan

gundah serta sering diuji dengan kekalutan!

Aku masih juga menelan ego,

dan kau pula menayang lakonan di layar sikapmu.

Saban hari kau ceritakan kisah sandiwaramu

menari di pentas kepuraan itu

lantas aku jadi jemu dan ralat

sehingga gagal mentafsir plot-plot ceritamu

yg penuh metafora itu.

Izinkan aku noktahkan di adan akhir ini

kisah sadis antara kita,

agar aku mampu mengukir senyum di bibir damai.

Dan, kulepaskan kau terbang bersama anganmu,

mengheret egomu,

mengepak sayap sinismu

dan menyanggah bilah-bilah nostalgia

yang berceracah di sepanjang lajur kenangan kita.

Mohd Noor Asa’a

Simunjan, Sarawak

See author's posts


Team Avengers HIKMAH Miri lancar Projek Infaq Susu

Di saat pelbagai kesukaran dihadapi masyarakat semasa Perintah Kawalan Pergerakan (PKP) bagi membendung wabak Covid-19, sekumpulan sukarelawan daripada Karakah Islamiah (HIKMAH) Cawangan Miri mengambil inisiatif membantu golongan kurang berkemampuan di sekitar Bahagian Miri serta memanjangkan bantuan sehingga ke Kuching dan Sabah.

Pasukan yang menggelar diri mereka Team Avengers HIKMAH Miri memulakan Projek Infaq Susu dengan objektif mengagihkan bantuan pek susu percuma kepada kanak-kanak berusia satu sehingga enam tahun yang terjejas atau terputus bekalan susu semasa PKP dan Perintah Kawalan Pergerakan Bersyarat (PKPB).

Projek ini telah dimulakan oleh Raihan Usop yang merupakan Setiausaha Perhubungan HIKMAH Sarawak dan sahabat beliau Syarifah Syasyila Aidid yang ingin menyumbang infaq bagi pihak ibu beliau yang terlantar sakit.

“Semasa menyertai sebuah program bantuan yang dianjurkan oleh pihak Baitulmal Sarawak tahum lepas, kami mendapati ramai yang terkesan dengan PKP dan PKPB yang diakibatkan oleh Covid-19 sehingga kehilangan kerja dan punca pendapatan,”ujar Raihan yang merupakan seorang peguam syarie dan juga penceramah bebas, “kanak-kanak tidak terkecuali terkesan dengan situasi ini sehingga mereka terputus bekalan susu dan disebabkan kesedaran inilah, kami memulakan projek Infaq Susu Covid-19.”

Menurut beliau, lebih 300 orang penerima di sekitar bahagian Miri telah menerima bantuan berbentuk pek susu tepung semasa Projek Infaq Susu pertama yang telah dilaksanakan bermula Mei 2020.

Para penerima pek susu adalah mereka yang dikenalpasti dari keluarga fakir, miskin, ibu tunggal, orang kelainan upaya (OKU) dan mereka yang hilang sumber pendapatan.Bantuan tersebut telah diagihkan oleh lima orang sukarelawan dari HIKMAH Cawangan Miri ke kawasan sekitar Bandaraya Miri sehingga ke kawasan pinggiran bandar termasuk Kuala Baram dan Subis.“Pelaksanaan projek ini telah menarik perhatian syarikat Dutch Lady Malaysia dan mereka telah bersetuju untuk meneruskan sumbangan pek susu sebagai tanda sokongan dan solidariti syarikat berkenaan dalam meringankan beban mereka yang terkesan sepanjang PKP dan PKPB,” ujar beliau lagi.Untuk Projek Infaq Susu kali kedua yang telah diadakan dalam bulan November 2020, ia telah melibatkan sukarelawan dari HIKMAH Cawangan Miri dan yang menariknya, projek berkenaan telah dipanjangkan ke Kuching dan Kota Kinabalu Sabah dengan bantuan sukarelawan-sukarelawan di lokasi tersebut.

“Objektif kali ini adalah untuk mengagihkan bantuan pek susu percuma kepada kanak-kanak berusia satu sehingga enam tahun yang terjejas dan putus bekalan susu kerana ibu bapa mereka hilang pekerjaan atau punca pendapatan akibat PKP serta golongan memerlukan,” tambah Raihan lagi.

Sejumlah 200 orang penerima di tiga lokasi (50 orang di Miri, 50 orang di Kuching dan 100 orang di Kota Kinabalu) tersebut telah menerima pek susu Dutch Lady 123 serta pek bantuan makanan sumbangan organisasi bukan kerajaan dan individu-individu yang prihatin.

“Insha Allah kami akan meneruskan projek ini sekiranya kami mendapat bantuan dan sokongan daripada semua pihak,” kata Raihan lagi, “kita hendaklah sentiasa memurnikan niat dan sangkaan kepada sesama manusia, teruskan berkasih sayang dan saling menghormati. Semoga wabak dan situasi sukar ini akan berakhir segera dan kita semua akan dapat meneruskan kehidupan dalam normal hidup yang walau berbeza akan pasti lebih baik dan selamat.”

Bagi mereka yang ingin menyumbang atau menghulurkan bantuan serupa boleh menghubungi Raihan atau suami beliau Jemain Kassim yang juga merupakan Ahli Majlis Tertinggi HIKMAH Sarawak.

Oleh Sofie Sofian

See author's posts


Digesa tempatkan warden trafik sendiri

DILANTIK… Dr. Sim Kui Hian menyerahkan watikah pelantikan Datuk Bandar selepas majlis angkat sumpahkepada Dato Wee Hong Seng di Kuching, semalam.

KUCHING: Majlis perbandaran tempatan digesa menempatkan warden trafik sendiri untuk mengeluarkan kompaun kepada pemandu yang melakukan kesalahan trafik dalam kawasan di bawah bidang kuasanya.

Timbalan Premier Menteri Datuk Seri Dr Sim Kui Hian berkata, ia boleh dilaksanakan berikutan pemberian hak oleh Kementerian Pengangkutan untuk membenarkan semua majlis perbandaran menguatkuasakan trafik.

“Semua majlis perbandaran diberi hak untuk menguatkuasakan trafik, tidak kira apa kesalahannya. Oleh itu, saya menyeru agar pegawai trafik dikerahkan untuk mengawasi keadaan.

“Pelaksanaan ini penting kerana pegawai yang bertugas dapat membantu memastikan kesalahan di jalan raya dapat dielakkan,” katanya.

Beliau berkata demikian pada sidang media selepas majlis angkat sumpah anggota Majlis Bandaraya Kuching Selatan (MBKS) di MBKS di sini, semalam.

Tambahnya, apabila Suruhanjaya Bandaraya Kuching Utara (DBKU), MBKS dan Majlis Perbandaran Padawan (MPP) diberi kuasa secara sah untuk mengeluarkan kompaun, masyarakat akan lebih mematuhi peraturan yang ditetapkan.

“Pastikan anda meletakkan kereta anda di tempat yang betul kerana kompaun akan dikenakan sekiranya anda tidak berbuat demikian,” katanya.

Sementara itu, Datuk Bandar MBKS Datuk Wee Hong Seng berkata cara terbaik untuk menyelesaikan isu kesesakan lalu lintas ialah meletakkan kereta di ruang yang disediakan.

“Kebanyakan kesesakan lalu lintas berlaku disebabkan individu meletakkan kenderaan di tepi jalan.

“Justeru, cara paling berkesan ialah memastikan pergerakan jalan lancar dan tidak meletak kenderaan secara haram di mana-mana kawasan,” jelasnya.

Oleh RYNNA SHA’ERRA

See author's posts


Bujang Berani Iban Dua

Tusun Ke-19

BANTIN TULUNG BUNGAI NUING

Agi dalam taun 1897, meda Bantin seruran kih enggai bebaik, perintah Raja Sarawak pan ngasuh Ngumbang enggau bala Iban bukai ke udah nundukka perintah nyerang Bantin. Ninga rita pasal kayau Ngumbang nya, Bantin pan nyikap bala iya. Sida betempuh enggau bala perintah Raja ke betuaika Ngumbang ba endur ti benama Batu Betanggi di Sumpa, ulu Sungai Delok. Lebuh ke betempuh tu, Bantin pan alah. Anak iya Inggol mega mati dengah bala printah Raja Brooke. Engka amai mih Bantin tu enda ulih ngelaban Ngumbang nitihka padah Orang Panggau enggau Orang Gelong. Bantin tulung Bungai Nuing. Ngumbang tulung Kumang.

Udah nya, dalam bulan Oktober 1897 mega, sekali agi Raja Charles Brooke datai ke Lubuk Antu deka mai Bantin bebaik. Lebuh ke bejaku ngagai orang mayuh di Lubuk Antu, iya madah, perintah sanggup mulaika ukum ke dibayar Bantin ngagai Tuan Bailey dalam taun 1897 suba. Kelimpah ari nya, Bantin enggau bala iya mega enda ibuh pindah ari ulu Delok. Perintah enda ngukum iya, tang iya mesti bejanji badu agi ngelaban perintah Raja. Iya mega patut badu agi ngayau bala Iban enggau bansa bukai ke diau di menua Sarawak. Taja pan Raja empu mai iya bebaik, ati Bantin enda ulih diaduka agi. Iya agi ringat ke pemati anak menyadi iya. Iya mega agi begedi meda Tuan Bailey ti udah ngerusak dagang iya. Iya enggai bebaik enggau perintah Raja.

Dua tiga minggu udah Raja Brooke ke mai Bantin bebaik di Lubuk Antu, Bantin pan nguluka bala iya ngayau ngalahka sida di Sukong, rumah ke endur orang begawai Enchabuh Arung ketegal bulih pala anak menyadi Bantin. Pulai ari nya bala Bantin nyerang kubu perintah di Lubuk Antu. Bendar iya deka ngiga Tuan Bailey maya nya. Iya deka bebalaska penyai Tuan Bailey ti ngukum iya sengapa. Tuan Bailey pedis bendar ati meda bala Iban tak diau diri aja enda berani ngelaban bala Bantin nya.

BANTIN TERUS BEDENDAM

Dalam taun 1897 nya mega perintah Raja Brooke ngasuh Penghulu Dalam Munan matak bala perintah ngayau Bantin di ulu Delok. Munan mai bala iya ari ulu Katibas lalu melunggang ngili Lubang Baya ke alai bala iya lalu nyerang bala Bantin ngili Batang Ai datai ke Nanga Kaong. Maya nya bala Bantin nadai ngadang bala Munan nuntung datai ari Ulu Katibas. Bala Munan mujur ngalahka bala Bantin. Udah ke alah diserang Penghulu Munan, Bantin pan mai bala iya rari ke bukit antara menua Sarawak enggau Kalimantan. Maya nya Kalimantan, Indonesia agi dipegai perintah Belanda.

Enda mukai-mukai, dalam taun 1901, seiku orang tuai ke benama Bugal ke nyau deka buta ari Lubuk Antu mati dibunuh sida di Seremat. Taja pan orang ke munuh Bugal nya udah diukum jail perintah Raja Brooke lalu udah mayar peti nyawa ngagai kaban belayan iya, Bantin tetap enda puas ati. Nya alai dalam taun 1902, Bantin ngayau sida di Seremat dua kali laban bebalaska pemati Bugal. Meda Bantin nyau majak-semajak ngaga pengachau, dalam bulan Jun 1902, Raja Charles Brooke lalu ngumpul bala Iban enggau bansa bukai ari ili Batang Rajang, Julau, Saribas, Skrang, Undup enggau Lingga. Penyampau bala pengayau ari perintah Raja tu bisi kira-kira 12,000 iku.

Kena 9 Jun 1902 bala Raja Charles Brooke bekejang ari Simanggang lalu ngulu Batang Lupar. Kena 12 Jun bala pan nuntung di Nanga Delok. Datai dia sida pan belabuh niki ke tebing, tang enda mukai-mukai bala sida nya tak kena pangka penyakit muang ai, iya nya penyakit mutah bira. Mayuh amai bala pengayau Raja mati maya nya. Meda penusah bangat ngemalat nya bala perintah Raja Brooke pan nikal ke ili baru.

Dua hari udah nya, iya nya kena 14 Jun, kira-kira lapan ratus buah perau pengayau bala perintah udah nuntung ba Nanga Delok. Ari lapan ratus nya semina 18 buah perau aja ke enda nikal agi nitihka bala Bantin. Sida ke agi nitihka bala Bantin nya diuluka Penghulu Dalam Munan tang sida nadai besatup enggau bala Bantin. Meda baka nya, bala Raja pan nunu rumah lalu menyati jelu tupi enggau utai tanam orang dia. Nyepi diri enda ulih ngagai bala Bantin ti rari nya, Munan pan mai bala iya pulai ke pengkalan.

KAYAU LUS

Lebuh sida undur mulaika diri mansa Nanga Delok dia sida meda bala Raja enda jenena penusah kena pangka penyakit muang ai. Sida ke mati lalu ditinggal dia, sapa ke agi dapat lalu nabanka pangan diri pulai ke menua. Kayau tu mih ke dikumbai orang ke tuai kelia “Kayau Lus” (Cholera Expedition) laban meda bala pengayau nyau lus, mayuh mati. Bala Bantin nadai mati kena laban penyakit muang ai nya. Bantin bisi mimpi, enda ngasuh bala iya negu bangkai orang ke mati dalam penyakit muang ai nya.

Maya “Kayau Lus” tu Ngumbang “Berauh Langit” nikal baru badu agi nundukka perintah, iya nanahka Bantin ngelaban perintah Raja. Iya udah nemu diri alah umpan ngena pangkat enggau reta tengkira.

Dua bulan udah Kayau Lus nya, iya nya kena 26 September 1902 Bantin seduai Ngumbang, matak kayau ti betubuh lebih kurang 1,000 iku bala Iban nyerang rayat perintah Raja di Lemanak, pati Batang Ai. Kayau tu kena Bantin mantah pengawa Raja ti nyabung bala Iban belaya enggau pangan diri. Maya nya bala Bantin seduai Ngumbang mujur ngemedis ati Raja Brooke. Nya alai dalam bulan Oktober 1902 nya mega, sekali agi Raja ngasuh Penghulu Dalam Munan enggau Tuan Bailey nguluka bala perintah Raja ngayau Bantin. Kayau ke sekali tu beberita amai laban maya nya bala Munan ngalahka Bantin seduai Kana ke benung begawai Enchabuh Arung ba Rumah Jimbau di ulu Engkari. Ba kayau tu bala Munan mujur ngalahka Bantin.

KAYAU BONGKAP

Dalam taun 1903, Bantin enggau bala iya dua kali betempuh ngelaban bala perintah Raja Brooke ba endur ke dikumbai Belumbong Menalan Panggau enggau Batu Lemak di ulu Delok. Dalam bulan March 1904 Bantin, Kana enggau Mantok ke bensumbar “Batu Cheling” enggau bala Iban ari Ulu Kanowit alah betempuh ngelaban bala perintah Raja ke betuaika Penghulu Dalam Munan ba Wong Adai, ari ili Nanga Meluan di Ulu Entabai. Dalam kayau tu, bala Bantin alah baru. Kayau tu mega dikumbai “Kayau Bongkap” laban perau pengayau ke dikena Mantok “Batu Cheling” dikumbai perau bongkap. Udah ke alah tu Bantin tetap enda nyerah lalu nundukka perintah Raja Brooke. Iya mai bala nembiak iya rari ke bukit ke dikumbai Mikai Pambar antara menua Sarawak-Kalimantan pegai perintah Belanda di Indonesia.

Maya ke diau di Mikai Pambar, Bantin pan bebaik enggau perintah Belanda di Kalimantan Indonesia. Iya selalu nulung perintah Belanda ngelaban orang ke angkat ngelaban perintah Belanda di Indonesia. Dalam taun 1906 Bantin sekali agi ngayau rayat perintah Raja Brooke di Engkelili ke diatu.

BANTIN BEBAIK ENGGAU PERINTAH RAJA

Kena 16 Mei 1907 dia Raja Charles Brooke enggau Tuan Muda Vyner Brooke, ngatur Bantin ngarika Iban ulu Batang Ai bebaik enggau perintah sereta bala Iban ili Batang Rajang. Penghulu Dalam Munan nyadi pengari Iban ili Batang Rajang. Pengawa bebaik tu diatur ba kubu Kapit.

Udah bekau ke bebaik nya menua teduh enda lama. Tang enda lama udah nya charut baru laban Bantin enggai bebaik enggau sida di ili Batang Lupar. Kenu ku Bantin, sida nya udu ngapi-apika perintah Raja, nusui berita bula sereta ngasuh Tuan Bailey begedi meda iya. Nya alai meda baka nya dalam taun 1908 perintah ngasuh Penghulu Dalam Munan nyerang Bantin baru datai ke Bukit Mikai Pambar di antara menua Sarawak-Kalimantan. Bala Bantin enda tentu ulih serang bala Munan “penghulu Dalam” maya nya. Semina rumah, keresa enggau utai tanam bala Bantin ti balat bendar dirusak bala perintah Raja.

BANTIN PINDAH KE KANYAU

Dalam taun 1909, Bantin badu agi ngelaban perintah Raja Brooke. Iya datai ke Lubuk Antu lalu ngisi ukum ke ditetapka perintah Raja nya. Taja pia, Bantin tetap enggai dipegai Raja Brooke laban iya agi ringat sereta begedika penyai Tuan Bailey. Udah nya, Bantin pan mai bala iya kira-kira 80 pintu pindah ke Sungai Leboyan di Batang Kanyau kena pegai perintah Belanda di Indonesia. Bantin diau di Kanyau datai ke iya mati dalam taun 1932. Bangkai iya enda ditumbak tang dilumbung kena masa sereta ngingatka pengeras ati iya ngenanka menua tu ari diperintah Raja Brooke, bansa Ribai.

Iya ti bendar, Bantin tu ukai tuai Iban ke amat tau kayau baka sida OKP Dana Bayang, Linggir tauka Ngumbang. Iya semina ditulung Bungai Nuing lebih agi tebilang ba pengawa orang dagang. Kelimpah ari nya, enti maya beperang, nadai munsuh ulih mantap iya. Iya mega kebal, enda ulih tama peluru leka senapang, munyi ti udah dipadah Bungai Nuing dalam mimpi iya. Nya ti meransang iya berani ngelaban perintah Raja. Semina Ngumbang “Berauh Langit” enggau Munan “Penghulu Dalam” aja ulih ngalahka iya; laban seduai nya sama ditulung Kumang. Taja pia, Bantin tetap enda ulih bunuh tauka ditangkap munsuh iya laban iya endang ditulung Bungai Nuing, ti sama orang Panggau Libau.

(Betampung ba Tusun Ke-20  minggu nyin ila)

Nya mih asal penatai bujang berani Iban nyentuk ke jeman Raja Brooke. Bansa Melayu Sarawak enggau Iban enda kala bemunsuh ari kelia nyentuk ke diatu. Jeman kelia menya, di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ nya mungkal nanjar bansa Iban maya sida bepindah ngiga menua baru endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146

Oleh Harry Usup Umbar

See author's posts


MPIC bantu input pertanian RM16.11 juta

NUR AIN OTSMAN

PADAWAN: Mengambil kira sektor lada merupakan pemangkin kepada kemajuan dan kesejahteraan negara terutamanya masyarakat luar bandar, Kementerian Perusahaan Perladangan dan Komoditi (MPIC) akan terus berusaha untuk memastikan pembangunan sosioekonomi lebih 34,701 pekebun kecil lada dengan kawasan penanaman lada seluas 7,375 hektar di seluruh negara terjamin.

Timbalan Menteri Perusahaan Perladangan dan Komoditi, Willie Mongin berkata, dalam hal ini  kerajaan telah meluluskan peruntukan sebanyak RM16.11 juta di bawah PRE PRIHATIN 2020 bagi 5,370 hektar dalam bentuk bantuan input pertanian kepada 30,000 pekebun kecil lada yang layak di seluruh negara.

“Pemberian bantuan input pertanian ini bertujuan membantu pekebun kecil lada bagi menyelenggarakan kebun yang terjejas berikutan Perintah Kawalan Pergerakan (PKP) yang dikuatkuasakan,” katanya.

Beliau berkata demikian kepada media selepas mengadakan Lawatan ke Kebun Lada milik Betis Simam di Kampung Jambu, Padawan, semalam.

Ujarnya, melalui usaha ini, MPIC berharap semua aktiviti sektor lada akan dilaksanakan dengan teratur dan selamat dengan mengambil kira aspek normal baharu yang disarankan oleh Kerajaan.

“Penularan wabak Covid-19 dan PKP yang sedang berjalan telah memberikan kesan tidak langsung kepada sektor lada terutamanya bagi aktiviti eksport dan jual beli lada.

“Aktiviti jual beli lada adalah terbatas dengan pekebun hanya dapat menjual lada kepada peraih yang berdekatan kawasan mereka sahaja.

“Manakala, eksport lada juga terjejas akibat aktiviti pengredan dan pemprosesan lada untuk tujuan eksport oleh Lembaga Lada Malaysia (MPB) tidak dapat dilaksanakan sepenuhnya,” tambahnya lagi.

Namun demikian,  kerja-kerja penyelenggaraan kebun lada masih diteruskan oleh pekebun kecil lada dengan pengamalan penjarakan sosial antara pemilik kebun dan pekerja dan pemakaian topeng muka semasa menjalankan aktiviti di kebun.

Willie telah melawat kebun-kebun lada di Sarawak bagi meninjau tahap pematuhan pekebun kecil lada semasa PKP yang ditetapkan oleh Kerajaan.   Selain itu, beliau juga mengambil peluang untuk mendengar sendiri masalah dan isu yang dihadapi oleh pekebun kecil lada.

See author's posts


Sukung GPS dikena negapka politik

MANAH… Senator Susan Chemerai Anding, Subeng Mula enggau sida ke bukai mantaika tanda manah ngena tujuk indu jari maya Program Relak Begulai GPS ba Rumah Jemeni, Sungai Rumput Nyabor, Kabong, Saratok.

SARATOK: Rumah Jemeni, Sungai Rumput Nyabor, Kabong empai lama ke udah dipilih nyadi endur ngatur Program Relak Begulai Gabungan Parti Sarawak (GPS).

Batang tuju ngatur program nya dikena nerangka pelasar GPS ngagai rayat kelimpah ari ngerapitka kaul sida iya enggau Perintah Sarawak.

Program ke berengkah pukul 3.00 ngalih hari nya ngempuru bala raban parti politik, raban Kunsil Pelilih Saratok, bala Tuai Mensia Mayuh enggau Tuai Raban Bansa (KMKK) sereta raban Biro Indu ari rumah panjai ngelingi endur nya.

Pengawa ke bisi diatur maya program nya ngajat, ngirup ngalih hari, makai malam, betundi kujuk, sponsor lagu sada emas enggau tanda ke dipejadi Kaban Dewan Negara, Senator Susan Cheremai Anding.

Lebuh bejaku maya pengerami nya Susan ngasuh rayat Sarawak lebih agi ba Saratok patut begempung nyukung GPS dikena nyaga penegap politik dalam nengeri tu.

Ku iya, kelimpah ari begempung enggau iya ke pemadu beguna amat nya ulih mantu GPS maya napi Pengawa Bepilih Besai Ke-15 (PRU-15) ke dipelabaka deka diatur enda lama agi.

“Nya kebuah aku ngarapka rayat ulih begempung mantu GPS menang ba semua 31 kerusi Parlimen maya pengawa bepilih besai nya ila,” ku iya.

Maya program nya iya mega bekunsika chara enggau penguntung nyukung GPS sereta penyulut komponen parti nya maya Pengawa Bepilih Besai Nengeri Ke-12 (PRN-12) ba bulan Disember ke udah.

Sama bela bejaku maya program ke disereta urung 300 iku orang nya Kaban Kunsil Pemadu Tinggi Parti Demokratik Progresif (PDP) Subeng Mula, Sapit Tuai Indu PDP Kusilor Dr Florince Christy enggau Tuai Rumah Jemeni.

See author's posts


Ketirisan wang beri implikasi besar

KUALA LUMPUR: Ketirisan wang memberi implikasi besar kepada sektor Perusahaan Kecil dan Sederhana (PKS) terutamanya di tengah-tengah pandemik Covid-19 yang sedang melanda sekarang.

Pensyarah Kanan (Perakaunan dan Kewangan), Fakulti Keusahawanan dan Perniagaan Universiti Malaysia Kelantan (UMK), Dr. Noorul Azwin Md Nasir berkata, ketirisan wang ini melibatkan isu kecurian wang staf dalaman berpunca daripada pelbagai faktor seperti tidak ada pengetahuan atau ilmu pengurusan kewangan yang sistematik.

Justeru, katanya, adalah penting setiap transaksi wang dalam perniagaan mempunyai rekod serta dokumentasi bagi memastikan punca pendapatan dan perbelanjaan yang dibuat oleh perniagaan diketahui dengan jelas.

“Sekiranya, wang pendapatan dan perbelanjaan tidak berjaya dijejaki, maka inilah yang dipanggil sebagai ketirisan wang dalam perniagaan.

“Ketirisan wang boleh dikaitkan dengan pembaziran dan boleh membawa kepada isu penyelewengan wang,” kata Noorul Azwin dalam satu kenyataan hari ini.

Menurutnya, ketirisan wang yang berlaku dalam jangka masa panjang boleh menghalang sesebuah perniagaan untuk berkembang akibat penggunaan wang yang tidak efisyen.

Beliau berkata, isu pembasmian ketirisan wang perniagaan menjadi tanggungjawab kepada semua individu dalam organisasi.

“Pemilik perniagaan memegang tanggungjawab terbesar untuk menyemai dan memastikan budaya dan kualiti kerja yang baik demi kelangsungan perniagaannya,” jelasnya.

Namun, jika isu merekod transaksi perniagaan tidak ditekankan kepada semua yang terlibat, ia boleh membuatkan staf sendiri tidak peka dengan risiko serta kesilapan yang sedang berlaku, katanya. – Bernama

See author's posts


Pegawai pendidikan didakwa terima suapan

SEREMBAN:  Seorang pegawai perkhidmatan pendidikan daerah dihadapkan ke Mahkamah Sesyen di sini semala atas pertuduhan menerima suapan wang tunai RM6,000 yang berkaitan dengan tugasnya dalam urusan pemilihan pembekal dan penyediaan makanan daripada seorang kontraktor empat tahun lepas.

Faridah Din, 54, bagaimanapun mengaku tidak bersalah selepas pertuduhan dibacakan kepadanya di hadapan Hakim Madihah Harullah.

Berdasarkan pertuduhan, Faridah, yang bertugas di Institut Perguruan Kampus Raja Melewar (IPGKRM) Seremban, sebagai penyelaras Program Transformasi Minda anjuran IPGKRM ketika itu telah menerima RM6,000 daripada seorang kontraktor yang juga merupakan pemilik syarikat Mas Zee Enterprise, pada  7.15 malam, 6 April 2016 di sebuah restoran di Sikamat.

Tertuduh didakwa mengikut Seksyen 165 Kanun Keseksaan dan boleh dihukum di bawah seksyen sama yang memperuntukkan hukuman penjara sehingga dua tahun atau denda atau kedua-duanya, jika sabit kesalahan.

Pegawai Pendakwa Suruhanjaya Pencegahan Rasuah Malaysia (SPRM) Zainab Yahaya mencadangkan tertuduh diikat jamin RM12,000 dengan syarat tambahan melapor diri kepada SPRM.

Tertuduh yang diwakili peguam Datuk Hanif Hassan bagaimanapun memohon mahkamah mengenakan jaminan yang minima memandangkan tertuduh masih dalam perkhidmatan dan sejak 2016, dan tertuduh akur dengan syarat yang dikenakan SPRM walaupun tanpa jaminan wang dikenakan.

Mahkamah memerintahkan tertuduh membayar jaminan RM8,000, mengarahkan dia melapor diri kepada SPRM pada minggu pertama setiap bulan, dan menetapkan 24 Ogos depan sebagai tarikh sebutan kes. – Bernama

See author's posts


Lebih 50 maut tempoh 24 jam

KABUL: Lebih 50 orang, kebanyakannya pemberontak bersenjata, terbunuh dalam tempoh 24 jam lalu di Afghanistan, ketika Amerika Syarikat mengeluarkan tenteranya dari negara itu.

Jurucakap Polis Wilayah, Abdul Khalil Asir, berkata dalam gelombang keganasan terbaru itu, militan Taliban menyerang pusat pemeriksaan keselamatan di luar kota Taluqan, ibu kota wilayah utara Takhar semalam.

“Ia menyebabkan empat militan pro-kerajaan terbunuh lima yang lain cedera,” katanya.

Komander Militan Pro-Kerajaan, Mohammad Ismael, berkata pasukan pengaman pula melancarkan serangan balas di Daerah Imam Sahib berdekatan wilayah Kunduz.

“Di sini, dua pemberontak mati manakala empat berjaya ditahan,” katanya kepada agensi berita Xinhua.

Presiden AS, Joe Biden, Rabu lalu mengumumkan mahu mengundurkan tentera AS dari Afghanistan mulai 1 Mei ini dan prosesnya dijangka selesai September nanti.

Menurut kenyataan Kementerian Pertahanan Afghanistan, pertempuran itu menyasarkan kumpulan militan Taliban di daerah Khashrod di wilayah barat Nimroz, membunuh 22 pengganas Jumaat lalu.

Susulan serangan udara itu, Unit Pasukan Khas menyerbu sebuah pusat tahanan Taliban di daerah Khashrod yang bergolak dan menyelamatkan 20 anggota keselamatan

Ini termasuk 17 askar tentera dan tiga anggota polis, menurut kenyataan tentera yang dikeluarkan semalam.

Sumber tentera memberitahu lebih 20 militan terkorban ketika pasukan tentera darat yang disokong oleh kapal tempur helikopter menyerang tempat persembunyian Taliban di daerah Qarabagh di wilayah timur Ghazni dalam tempoh 24 jam lalu.

Menurut pegawai keselamatan, empat militan terbunuh di daerah Balkh dan tiga anggota polis terkorban dalam letupan bom kereta di wilayah barat Herat Jumaat lalu.

Jurucakap Kementerian Pertahanan, Rohullah Ahmadzai, menuduh Taliban meningkatkan keganasan menyebabkan serangan terhadap pasukan keselamatan, yang menyaksikan tentera kerajaan berjaya menggagalkan cubaan pemberontak.

Sementara itu, jurucakap Taliban, Zabihullah Mujahid, yang menghubungi media, menggesa AS meninggalkan Afghanistan pada 1 Mei seperti yang dipersetujui dalam perjanjian damai Doha ditandatangani pada Februari tahun lalu.

Taliban turut mengingatkan dan memberi amaran bahawa kegagalan mematuhi perjanjian itu hanya akan menyulitkan keadaan.-AFP

See author's posts


PETROS terajui penerokaan minyak, gas

KUCHING: Petroleum Sarawak Berhad (PETROS) sah menggalas tanggungjawab besar dalam misi penerokaan sumber minyak dan gas negeri ini.

Ketua Menteri Sarawak, Datuk Patinggi Abang Johari Tun Openg berkata, Kerajaan Sarawak, melalui PETROS, akan mempunyai kuasa dan hak kepemilikan atas semua minyak dan gas asli yang dihasilkan dari kawasan darat di Sarawak.

“Kerajaan Sarawak sentiasa memperkuatkan peranan PETROS dalam menerajui peningkatan keterlibatan dalam industri minyak dan gas terutama di sektor hiliran,” katanya.

Beliau berkata demikian semasa Majlis Makan Malam Industri Minyak dan Gas Sarawak sempena Penyerahan Pajakan Perlombongan Minyak oleh Kerajaan Sarawak di sebuah hotel terkemuka di sini, semalam.

Menurutnya, PETROS akan mempunyai hak untuk memilih dan melantik kontraktor atau mengadakan usaha dengan pelabur untuk meneroka dan menghasilkan minyak dan gas dari darat Sarawak.

“Ini juga termasuk dengan pengawalseliaan perlombongan darat, menegakkan kuasa perlembagaan kita terhadap pengedaran gas dan meningkatkan penyertaan PETROS di kawasan pengeluaran petroleum luar pesisir,” ujarnya lagi.

Tambahnya, Kerajaan Sarawak memiliki kerangka dan lingkungan peraturan yang adil dan mesra perniagaan untuk menarik para pelabur untuk turut serta dalam pengembangan industri minyak dan gas.

Abang Johari menjelaskan, usaha ini diarahkan untuk mendapatkan bekalan gas alam yang memadai untuk mendorong agenda pengembangan industri Sarawak, termasuk pembentukan pusat petrokimia.

“Ini juga memangkin usaha PETROS dalam mengembangkan industri ini secara lestari dalam lingkungan yang diatur dengan baik dan mesra perniagaan yang disediakan oleh Kerajaan Negeri.

“Saya yakin bahawa PETROS bersedia untuk memainkan peranan pentingnya dalam memajukan dasar dan objektif Kerajaan Sarawak dengan jayanya” tegasnya lagi.

Sementara itu, pada sesi taklimat yang diberikan oleh Naib Presiden Eksekutif PETROS, James Foo pada awal petang semalam, kepada eksekutif industri minyak, PETROS akan menganugerahkan kontrak pencarian di dua blok di darat – SK433 dan SK334 di utara Sarawak kepada syarikat yang telah membuat tawaran pada Mac tahun depan.

Oleh Akmal Adib Yusup

See author's posts


RM50 juta untuk lebar Jalan Oya

SIBU: Premier Sarawak, Datuk Patinggi Tan Sri Abang Johari Tun Openg meluluskan peruntukan RM50 juta untuk projek melebarkan Jalan Oya sepanjang 1.2 kilometer di sini.

Pengerusi Gabungan Parti Sarawak (GPS) itu turut meluluskan pembinaan sebuah kolam renang di Sibu Jaya untuk kegunaan orang ramai di bandar baharu tersebut.

Premier Sarawak mengumumkan berita gembira itu selepas menerima surat permohonan daripada calon GPS bagi kerusi Parlimen Sibu Clarence Ting dan Parlimen Lanang, Wong Ching Yong pada majlis Pemimpin Bersama Rakyat di Ulu Sungai Merah, di sini malam tadi.

Abang Johari berkata, projek Jalan Oya Bahagian Sibu Fasa 2 sejauh 1.2 kilometer dengan kos RM50 juta.

“Tahun depan kita ada bajet tambahan, jadi kita luluskan RM50 juta ini.

“Untuk Sibu Jaya pula, budak sana mahu belajar berenang. Wong minta kita bina kolam renang. Bolehlah, kita sudah ada stadium di sana, kita akan buat kolam renang ini,” katanya sambil menerima tepukan gemuruh hadirin yang hadir.

Katanya, beliau akan memberi kuasa kepada wakil rakyat GPS di Sibu untuk tampil dengan idea baharu bagi mentransformasi bandar ini.

“Saya akan cuba cari wang dan kita sama-sama bangunkan Sibu yang baharu. Saya cakap betul-betul bukan seperti orang lain. Hari ini cakap lain, esok cakap lain.

“Jika GPS rancang, kita rancang betul-betul. Kita mempunyai masa depan yang cerah kerana kita ada sumber,” katanya.

Abang Johari meminta rakyat Sarawak agar tidak berpecah belah sebagaimana yang berlaku di Semenanjung Malaysia.

“Saya menyeru pengundi di Sibu dan Lanang memberikan sokongan kepada kedua-dua calon GPS agar menjadi suara mereka di Dewan Rakyat,” katanya.

Mengenai projek Lebuh Raya Pan Borneo, Abang Johari memberitahu, projek besar dibiayai Kerajaan Persekutuan itu adalah cetusan idea Allahyarham Pehin Sri Adenan Satem.

“Projek Pan Borneo sepatutnya sudah siap sekarang, namun disebabkan Kerajaan Pakatan Harapan (PH) gagal melaksanakan projek mengikut jadual semasa 22 bulan berkuasa. Kalau tidak dahulu sudah siap Pan Borneo Sarawak ini,” katanya.

Turut hadir ialah Timbalan Menteri Pendidikan, Inovasi dan Pembangunan Bakat I yang juga Ahli Dewan Undangan Negeri (ADUN) Nangka, Datuk Dr Annuar Rapaee.

Oleh AKUN GIMAN

See author's posts


Ribut pasir: Ribuan penduduk sukar bernafas

TETAP BEKERJA… Pekerja tetap bekerja semasa ribut pasir di Wilayah Diyala Iraq walaupun tahap penglihatan semakin kurang jelas. • Foto AFP

BAGHDAD: Satu lagi ribut pasir menggelapkan langit Iraq dan menyebabkan penduduk setempat sukar untuk bernafas, tetapi pekerja penghantaran motosikal Baghdad, Milad Mitti tidak mempunyai kemewahan untuk terlepas kerja seharian.

Mitti yang berusia 30 tahun itu berjuang dalam kekecewaan, memakai cermin mata dan selendang untuk menutup mulut dan hidungnya.

Iraq kini menghadapi cabaran persekitaran baharu pada skala yang tidak pernah berlaku sebelum ini sejak pertengahan April, Iraq mengharungi puluhan ribut debu yang sering menyelubunginya.

Ribuan penduduk dikejarkan ke hospital setakat ini dan lapangan terbang sekali lagi terpaksa menangguhkan penerbangan selama berjam-jam kerana jarak penglihatan yang lemah.

Kebanyakan rakyat Iraq tidak pernah peduli dengan topeng muka ketika wabak Covid-19 sedang berlaku, tetapi melakukan kerana kepentingannya.

“Ini mungkin tahun pertama Iraq mengalami ribut pasir yang begitu banyak,” kata Mitti di dataran sibuk dengan suhu mencecah 40 darjah celsius.

“Ia sangat sukar untuk dilihat. Sesak nafas. Panas. Anda perlu minum jus dan cecair untuk melindungi diri,” katanya.

Seorang lelaki yang sudah berkahwin memberitahu dia bergantung pada pekerjaan yang membayarnya kira-kira AS$600 sebulan.

Pada Mei lalu, ribut pasir menyebabkan sekitar 10,000 orang dihantar ke hospital kerana mengalami masalah pernafasan dan meragut sekurang-kurangnya satu nyawa.

Kebanyakan pesakit adalah warga emas atau menghidap asma, penyakit pernafasan lain atau penyakit jantung, kumpulan yang paling berisiko.

“Selepas ribut debu pada Ahad lalu, lebih 500 orang dikejarkan ke hospital di seluruh negara kerana masalah pernafasan,” kata Jurucakap Kementerian Kesihatan, Seif al-Badr pada Isnin.

Di hospital yang terletak di Baghdad, doktor Seif Ali Abdel-Hamza melihat empat pesakit pada Ahad lalu selepas dilanda ribut pasir beberapa jam dan bukannya beberapa hari.

“Semakin kuat ribut seperti yang berlaku dalam beberapa minggu kebelakangan ini, semakin banyak kes sesak nafas akan berlaku.

“Majoriti pesakit menghidap penyakit kronik, seperti asma atau bronkitis alahan, majoritinya adalah warga emas,” kata ketua penduduk di Hospital al-Kindy.

Sesak Nafas

Iraq yang kaya dengan minyak disenaraikan sebagai salah satu daripada lima negara yang paling terdedah kepada kesan perubahan iklim dan penggurunan, faktor utama yang mendorong ribut pasir.

“Dalam tempoh dua dekad akan datang, ia boleh menjangkakan 272 hari berdebu setahun dan ini diunjurkan melepasi paras 300 hari menjelang pertengahan abad,” kata seorang pegawai kementerian alam sekitar.

Untuk memerangi fenomena itu, pihak berkuasa berkata, mereka mempertimbangkan untuk menanam tumbuhan hijau di sekitar bandar.

Bagaimanapun, negara dengan 41 juta penduduk, walaupun sungai Tigris dan Euphrates yang besar, juga mengalami kekurangan air dan hujan yang sedikit.

“Sebelum ini, terdapat tanaman hijau di sekitar Baghdad. Jika kita menanam semula, ia akan sangat berguna,” kata juruelektrik, Razzak Jassem, 35.

Membidas salah urus kerajaan, beliau mengecam kegagalan kerajaan dan menyebaban berbilion-bilion yang dibelanjakan untuk ‘perkara karut’.

“Setiap kali ribut berakhir, anda perlu membasuh seluruh rumah. Tidak kira berapa banyak penapis rumah anda, habuk akan masuk,” ujarnya sambil memberitahu perkara yang paling teruk ialah apabila anda terpaksa bekerja semasa ribut pasir.

“Anda guna topeng tetapi mengganggu anda. Anda sesak nafas, topeng ditanggalkan. Tetapi, apabila anda tanggalkan (topeng), ada habuk yang anda akan sedut,” ujarnya sambil memberitahu beliau hanya berhenti bekerja jika nyawanya dicabut. -AFP

See author's posts


134 keluarga di Selangau terima bantuan

NURZILLA MOHAMAD

SELANGAU: Sebanyak 134 keluarga yang terjejas akibat Perintah Kawalan
Pergerakan (PKP) menerima bantuan makanan dari Pusat Khidmat Dewan Undangan
Negeri (DUN) Tamin, semalam.

Ahli Dewan Undangan Negeri (ADUN) Tamin Christopher Gira Sambang berkata,
pengagihan bantuan yang memasuki hari ketiga itu melibatkan sembilan buah rumah panjang di kawasan Pasai Siong Ili.

“Rumah John Ateng Pasai Siong Ili dijadikan sebagai pusat penyerahan
bantuan bagi kawasan sekitarnya.

“Hanya Tuai Rumah dan beberapa ahli Jawatankuasa Kemajuan dan
Keselamatan Kampung (JKKK) sahaja dibenarkan mengambil bantuan tersebut.

“Ini bertujuan bagi mengelak penerima dari berkumpul terlalu ramai
pada satu satu masa dan mengutamakan “Sosial Distancing”,”
katanya kepada pemberita, semalam.

Turut hadir menyerahkan bantuan semalam ialah Kaunselor Johnny Ateng, wakil
pusat khidmat Kaunselor Ajan, Cornelius Bia Jabu dan penduduk setempat.

Menurut Gira, bagi memastikan kelancaran pengagihan bantuan kepada
penerima, penyerahan bantuan dilakukan secara berperingkat kepada golongan yang
memerlukan.

“Oleh itu, saya berharap dengan adanya bantuan makanan yang disalurkan
oleh kerajaan negeri ini, sedikit sebanyak dapat membantu meringankan beban
rakyat.

See author's posts


Program i-Sinar diperluaskan kepada semua ahli KWSP

KUALA LUMPUR: Program i-Sinar kini dibuka dan diperluaskan kepada kesemua ahli Kumpulan Wang Simpanan Pekerja (KWSP) berjumlah lebih lapan juta pencarum, yang mengalami pendapatan terjejas, dengan jumlah pengeluaran maksimum meningkat kepada RM10,000.

Menteri Kewangan, Tengku Datuk Seri Zafrul Abdul Aziz berkata, tidak kira sama ada pencarum telah hilang pekerjaan atau terkurang pendapatan tahun ini, mereka layak untuk membuat pengeluaran daripada Akaun 1.

“Tanpa mengira sama ada ahli tersebut merupakan pekerja di sektor formal atau bekerja sendiri, tanpa mengira ahli aktif mencarum atau tidak.“Selagi terjejas pendapatan dengan ketara bolehlah mengeluarkan simpanan daripada Akaun 1 KWSP,” katanya ketika menggulung perbahasan Rang Undang-undang Perbekalan 2021 di Dewan Rakyat, semalam.

Beliau berkata, pencarum hanya perlu hadir ke cawangan KWSP dengan membawa bukti kehilangan pekerjaan, notis atau cuti tanpa gaji, potongan gaji serta elaun atau kerja lebih masa, mahupun pengurangan pendapatan sekiranya bekerja sendiri atau boleh memohon secara dalam talian.

Tengku Zafrul berkata, kerajaan terus peka dan mendengar semua rungutan ahli dan cetusan pendapat daripada kalangan Ahli Parlimen mengenai syarat yang terlalu ketat.

Setiap langkah melibatkan pengeluaran KWSP perlu dilakukan dengan penuh tanggungjawab kerana amanah yang dipikul adalah untuk semua ahli, baik mereka yang mahu mengeluarkan dan juga bagi ahli yang tidak mahu, katanya.

Beliau berkata akhirnya, adalah tanggungjawab kerajaan untuk mencari titik keseimbangan di antara keperluan pengeluaran hari ini dengan keselamatan persaraan untuk hari esok.

“Majoriti caruman KWSP akan dilaburkan ke dalam instrumen pelaburan jangka panjang dan bukan dalam bentuk tunai. Oleh sebab itu, setiap pengeluaran luar jangka seperti ini memerlukan perincian dan pertimbangan yang rapi.

“Segala isu berkaitan Akaun 1 KWSP berbalik kepada mencari satu titik keseimbangan di antara pengeluaran untuk kelangsungan hidup hari ini dan menjamin kesejahteraan persaraan masa hadapan,” katanya.

Program i-Sinar sebelum ini hanya membenarkan pengeluaran oleh kira-kira dua juta pencarum dengan had maksimum pengeluaran RM9,000, bergantung kepada baki caruman di dalam Akaun 1.- Bernama

See author's posts


RM462.23 juta tambah baik sistem bekalan air

SADONG JAYA: Kerajaan Sarawak memperuntukkan RM462.23 juta untuk menambah baik infrastruktur dan sistem bekalan air di Bahagian Samarahan sejak 2018.

Menteri Muda Utiliti (Bekalan Air) Datuk Dr Abdul Rahman Junaidi berkata, peruntukan itu bertujuan membangunkan 23 projek bekalan air berimpak tinggi dari Kota Samarahan ke Sebuyau termasuk Projek Bekalan Air Alternatif Sarawak (SAWAS).

Menurutnya, projek-projek air tersebut dirancang dengan teliti melalui Jabatan Bekalan Air Luar Bandar (JBALB) bagi menampung permintaan bekalan air yang semakin meningkat di bahagian berkenaan.

“Di samping menambah baik sistem bekalan air sedia ada, projek ini juga dijangka akan melonjakkan taraf sosio ekonomi masyarakat setempat dan memangkin pertumbuhan ekonomi yang lebih mampan serta memberi jaminan kualiti kehidupan yang lebih baik kepada penduduk di kawasan Asajaya, Sadong Jaya, Sebangan, Sebuyau dan Simunjan,” katanya.

Beliau berkata demikian selepas lawatan kerja ke tapak projek bekalan air di Stesen Pam Penggalak Asajaya dan tapak projek Tangki Aras Tinggi Sadong Jaya di sini, semalam.

Dr Abdul Rahman yang juga Menteri Muda di Jabatan Ketua Menteri (Hal Ehwal Islam dan DBKU) menjelaskan, projek yang dijangka siap menjelang 2022 itu melibatkan kerja-kerja pembinaan saluran paip baharu, pembinaan tangki aras tinggi, pembinaan stesen pam penggalak, penggantian saluran paip lama serta kerja-kerja menaiktaraf loji rawatan air.

“Setakat ini, sebanyak 12 projek telah siap dan berjaya menangani isu bekalan air di beberapa kawasan di Asajaya dan Sadong Jaya,” ujarnya.

Beliau menambah, bagi menjamin kualiti bekalan air yang lebih baik dan berterusan di Bahagian Samarahan, JBALB akan memastikan projek-projek yang kini dalam peringkat pelaksanaan akan disiapkan dalam jangka masa yang telah ditetapkan.

“Projek-projek ini merupakan sebahagian daripada Sistem Grid Bekalan Air Sarawak yang diilhamkan oleh Ketua Menteri Datuk Patinggi Abang Johari Tun Openg untuk menyelesaikan isu bekalan air secara efektif dan menyeluruh,” jelasnya.

Hadir sama Ahli Parlimen Kota Kota Samarahan Rubiah Wang, Ahli Dewan Undangan Negeri (ADUN) Sadong Jaya Aidel Lariwoo, Residen Kota Samarahan Brahim Lumpu dan Pengarah JBALB Chang Kuet Shian.

Oleh JEAKQLEYN YACHO

See author's posts


Awat-Awat terus alami transformasi

LAWAS: Perkampungan nelayan di Awat-Awat akan terus mengalami transformasi yang akan mengangkat ekonomi rakyat setempat.

Menurut Timbalan Ketua Menteri Datuk Amar Awang Tengah Ali Hasan, melalui projek di bawah Agensi Pembangunan Utara Sarawak (NRDA) akan menyaksikan pembinaan laluan konkrit bagi mengantikan laluan titi kayu di sepanjang hadapan kampung berkenaan.

Awang Tengah yang juga Menteri Pembangunan Bandar & Sumber Asli II dan Menteri Perdagangan Antarabangsa & Industri, Terminal Perindustrian & Pembangunan Usahawan, Sarawak menyatakan demikian ketika lawatan kerja ke Awat-Awat bersama Menteri Pembangunan Luar Bandar (KPLB) Malaysia, Datuk Dr. Abdul Latiff Ahmad semalam.

Turut sama ialah Timbalan Menteri KPLB Malaysia Dato Henry Sum Agong, Menteri Muda Pemodenan Pertanian,Tanah Adat dan Pembangunan Wilayah, Datuk Dr Abdul Rahman Ismail, Ketua Setiausaha Kementerian Pembangunan Luar Bandar (KPLB), Dato Dr. Ahmad Jailani Muhamed Yunus dan Timbalan Ketua Setiausaha (Pembangunan), Dato Norison Ramli, Ketua Pengarah MARA Malaysia, Dato Azhar Abdul Manaf, dan Residen Bahagian Limbang, Ir Ahmad Denney Ahmad Fauzi.

Rombongan turut melihat sendiri keperluan pembinaan titi di Kampung Perpindahan Awat Awat.

KPLB Malaysia telah meluluskan permohonan bernilai RM400,000 yang sesuai dengan aspirasi kerajaan memastikan kesejahteraan penduduk di kawasan terbabit.

KPLB juga meluluskan pembinaan 10 rumah Projek Perumahan Rakyat Termiskin (PPRT) dengan kos bina baharu RM600,000 di Lawas.

Awang Tengah juga diberi jaminan oleh pihak KPLB bahawa mereka akan memasukkan keperluan rumah salai dan beberapa kemudahan lain untuk Awat-Awat melalui peruntukan Rancangan Malaysia Ke-12 nanti.

Oleh itu, Abdul Latiff memohon senarai lengkap profil keperluan untuk kampung Awat-awat bagi tujuan berkenaan.

Oleh Adeng Idrus

See author's posts


Mohd Sharim dipilih sebagai calon BN

PEKAN: Ahli Jawatankuasa UMNO Bahagian Pekan Mohd Sharim Md Zain dipilih sebagai calon Barisan Nasional (BN) bagi Pilihan Raya Kecil (PRK) Dewan Undangan Negeri (DUN) Chini.

Pengerusi BN Pahang Datuk Seri Wan Rosdy Wan Ismail membuat pengumuman calon BN itu di Pejabat UMNO Bahagian Pekan, di sini semalam.

Katanya, pemilihan Mohd Sharim, 41, anak peneroka generasi kedua Felda adalah keputusan yang tepat berikutan beliau merupakan anak setempat dan amat mengenali kepimpinan Allahyarham Datuk Seri Abu Bakar Harun serta rapat dengan penyandang DUN Chini itu yang meninggal dunia, 6 Mei lepas di Hospital Kuala Lumpur (HKL) kerana serangan jantung.

Wan Rosdy berkata, BN Pahang membuat banyak tapisan bagi mencari calon yang menepati kriteria ditetapkan oleh pucuk pimpinan.

“Selain bekerja rapat dengan Allahyarham (Abu Bakar), Mohd Sharim dipilih kerana dia anak setempat dan tahu selok belok mengenai masyarakat di DUN Chini, sekali gus mampu menjadi pilihan rakyat di kawasan Chini,” katanya.

Walaupun PRK DUN Chini diadakan dalam tempoh Perintah Kawalan Pergerakan Pemulihan (PKPP) Wan Rosdy yang juga Menteri Besar Pahang berkata, jentera BN sentiasa bersiap sedia untuk berdepan dengan mana-mana calon yang bertanding.

Dalam pada itu, Mohd Sharim berterima kasih kepada pimpinan BN pusat dan Pahang atas kepercayaan diberikan kepadanya sebagai calon BN pada PRK DUN Chini.

Suruhanjaya Pilihan Raya (SPR) menetapkan PRK DUN Chini pada 4 Julai dengan hari penamaan calon pada 20 Jun ini, manakala hari pengundian awal pada 30 Jun.

DUN Chini, yang merupakan satu daripada empat DUN di bawah Parlimen Pekan, akan menyaksikan PRK pertama selepas Perintah Kawalan Pergerakan (PKP) mula dilaksanakan pada 18 Mac lepas.

Pada Pilihan Raya Umum Ke-14 (PRU14) lalu, Abu Bakar mempertahankan kerusi DUN Chini dengan majoriti 4,622 undi selepas memperoleh 10,027 undi, manakala calon PAS Mohd Fadhil Noor Abdul Karim (5,405) dan Mohamad Razali Ithnain daripada PKR (1,065).

Daftar pemilih bagi PRK DUN Chini mengandungi 20,990 pengundi yang terdiri daripada 20,972 pengundi biasa dan 18 pengundi awal manakala tiada pengundi tidak hadir luar negara.

Pengundi berusia 40 tahun dan ke bawah merupakan majoriti di DUN itu iaitu mewakili 56 peratus. – Bernama

See author's posts


Lima maut dalam kebakaran

Dhaka: Lima orang maut termasuk tiga pesakit Covid-19 apabila unit pengasingan koronavirus di sebuah hospital terkemuka Bangladesh terbakar semalam.

Kejadian berlaku di Hospital United terletak di sini, ketika negara itu sedang berjuang menghadapi peningkatan kes akibat wabak berkenaan.

Pegawai Bomba Kamrul Hasan memberitahu AFP, kebakaran dipercayai berpunca daripada letupan penyaman udara di gudang hospital itu yang berdekatan unit pengasingan.

“Api berjaya dikawal dalam tempoh sejam dan lima orang mati kerana lemas dalam kebakaran,” katanya.

Sementara itu, Timbalan Komisioner Polis Dhaka, Sudip Kumar Chakraborty berkata, api merebak dengan cepat berikutan bahan mudah terbakar yang terdapat di situ termasuk cecair pembasmi kuman.

“Tiga mangsa maut adalah pesakit Covid-19, manakala dua lagi negatif,” katanya yang memberitahu kebakaran dikesan pada 9.48 malam waktu tempatan.

Seorang doktor enggan dikenali berkata, semua pihak terutama pesakit, panik apabila melihat api merebak cepat.

“Sudahlah kami tertekan dengan kerja dan kebakaran ini hanya menambah tekanan kami. Namun, syukurlah kerana pasukan penyelamat berjaya kawal kebakaran daripada merebak ke bangunan utama hospital.

“Jika tidak, ia pasti mencetuskan bencana,” katanya.

Pandemik Covid-19 semakin buruk di Bangladesh dalam beberapa minggu ini dengan 544 kematian dan hampir 40,000 penduduk dijangkiti.

Bagaimanapun, pakar kesihatan menjangkakan jumlah sebenar jangkitan dan kematian akibat wabak itu lebih tinggi berbanding angka rasmi yang dikeluarkan kerajaan Bangladesh kerana kurangnya ujian saringan.

See author's posts


Milan sasar kembali ke Eropah

AC Milan mengekalkan harapan mereka terhadap bola sepak Eropah mereka semalam dengan keputusan seri 2-2 di Napoli yang membolehkan mereka mempunyai peluang yang kuat untuk mara ke Liga Europa.

Sepakan penalti Franck Kessie 17 minit sebelum tamat memberikan Milan satu mata berharga di Naples setelah Giovanni Di Lorenzo dan Dries Mertens meletakkan tuan rumah di hadapan dengan setelah satu jam perlawanan berlangsung.

Keputusan seri ini mengekalkan Napoli di tempat keenam dan tempat terakhir kelayakan ke Liga Europa, tetapi ketika pasukan Gennaro Gattuso sudah layak ke peringkat kumpulan pertandingan dengan memenangi Piala Itali, tempat ketujuh kini menawarkan tempat ke pusingan kelayakan.

Milan, yang berada dua mata dan satu tempat di belakang Napoli, menjadi pasukan pilihan untuk menduduki tempat ketiga dalam Liga Europa, walaupun Sassuolo di tangga kelapan kelihatan berminat untuk beraksi dalam bola sepak Eropah walaupun ketinggalan empat mata di belakang.

“Apabila anda mendapat hasil dan mempamerkan persembahan yang kuat melawan lawan seperti ini, itu benar-benar meningkatkan keyakinan anda,” kata jurulatih Milan, Stefano Pioli.

“Kami menjaringkan gol hebat untuk mendahului, kami berjuang untuk menyamakan kedudukan dan satu mata merupakan keputusan yang baik.”

Theo Hernandez memberikan kelebihan kepada pasukan lawan selepas 19 minit berlalu ketika dia menyudahkan hantaran silang Ante Rebic dengan sepakan voli kencang, tetapi Napoli bertindak balas dengan cemerlang selepas ketinggalan.

Mereka layak menyamakan kedudukan 14 minit kemudian hasil sepakan percuma Lorenzo Insigne yang ditepis Gianluigi Donnarumma ke arah Di Lorenzo, yang terus menolak bola  masuk.

Mertens meletakkan tuan rumah di depan pada minit ke-60 apabila dia menyudahkan hantaran rendah Jose Callejon dengan rembatan yang terkena Alessio Romagnoli sebelum melewati Donnarumma .

Daripada situ nampaknya kelihatan seperti hanya ada satu pemenang tetapi mereka diberi peluang sempurna untuk menyamakan kedudukan apabila Nikola Maksimovic menjatuhkan Giacomo Bonaventura dalam kawasan penalti.

Kessie tidak melakukan sebarang kesalahan, melakukan sepakan penalti menewaskan David Opsina. – AFP

See author's posts


Kabinet bincang penangguhan umrah hari ini

SEGAMAT: Kabinet akan mengadakan mesyuarat khas hari ini (5 Januari) bagi membincangkan isu penangguhan umrah seperti yang diumumkan Kementerian Kesihatan (KKM) baru-baru ini, susulan ancaman varian baharu Covid-19, Omicron.

Perdana Menteri Datuk Seri Ismail Sabri Yaakob berkata pada mesyuarat itu, Menteri Kesihatan Khairy Jamaluddin akan membentangkan laporan terperinci mengenainya.

“Esok saya akan dapatkan gambaran sebenar mengenai isu umrah ini. Cuma saya hendak maklumkan keputusan KKM (tangguh umrah) lebih kepada hendak menjaga nyawa kita,” katanya kepada pemberita selepas melawat mangsa banjir di pusat pemindahan sementara (PPS) Balai Raya Kampung Tandong, Buloh Kasap, di sini semalam.

Beliau berkata demikian ketika ditanya mengenai perkembangan terkini berhubung penangguhan umrah yang bakal dikuatkuasakan pada 8 Januari ini.

Sementara itu, Perdana Menteri berkata perkara yang akan turut dibincangkan hari ini adalah berkenaan pasca banjir dan persediaan agensi-agensi berkaitan mengenai persiapan dalam menghadapi gelombang kedua banjir. – Bernama

See author's posts


Polis ngetan dua iku melaki bini nyimpan dadah

KOTA KINABALU: Polis Sabah ngetan dua iku melaki bini dipelabaka nyual dadah sereta ngerampas dadah bansa syabu 2,020 gram pemereat berega lebih ari  RM80,000 ba Jalan   Lokawi, Putatan kena Hari Tiga ke udah.

Sapit Komisioner Polis Sabah Datuk Mazli Mazlan madahka, dua iku melaki bini ke beumur 43 enggau 34 taun nya ditan maya seduai iya benung dalam kerita lebuh ngentu ba tisi jalai urung pukul 4.45 lemai.

“Ari asil pengawa meresa kerita nya raban kami bisi tetemuka siti plastik chelum endur nyimpan dua bungus plastik bechura perak ke ditulis ‘savoring tea’. Lebuh kedua-dua bungkus palstik nya dibuka raban kami meda tekang kristal ke dibalaka dadah bansa syabu 2,020 gram pemerat,” ku iya madah lebuh dirandau pengerang berita.

Lebuh ditasat lebih silik agi dadah nya deka dijual ngelingi Kota Kinabalu sereta dipelabaka diambi ari seiku lelaki ke diau ba Labuan

“Pengawa nasat lebih silik agi benung digaga dikena nyidi sapa orang ke mekal dadah nya,” ku iya.

Ku iya, dua iku melaki bini nya direman pengelama seminggu nyentukka ngagai 12 Ogos dikena mantu pengawa nasat lalu kes nya ditasat nitihka  Seksyen 39B Akta Dadah Berbahaya 1952.

See author's posts


Pemandu rentung, kereta terbakar

KABONG: Seorang rentung apabila kereta yang dipandunya terbakar dalam kejadian di Jalan Nyabor, Kabong, semalam.

Ketua Bomba Zon 3 Sarawak, PgB Ramlan Marajan berkata, Balai Bomba dan Penyelamat (BBP) Saratok telah menerima panggilan mengenai kejadian terbabit sekitar 11.01 malam.

“Seramai 10 anggota dari BBP Saratok telah dikerahkan ke lokasi kejadian bagi membantu memadamkan kebakaran pada sebuah kenderaan yang dilaporkan.

“Setibanya di lokasi kejadian, pasukan bomba mendapati sebuah kereta jenis Kia telah terbakar 100 peratus,” katanya.

Ramlan berkata, pasukan bomba telah menggunakan aliran salur bantu mula serta foam bagi memadam kebakaran tersebut.

“Terdapat seorang mangsa rentung di dalam kereta, namun jantina dan identiti mangsa masih belum dapat dipastikan,” ujarnya.

Jelasnya, api berjaya dipadamkan sepenuhnya pada 11.50 malam.

“Seterusnya mayat mangsa diserahkan kepada polis untuk tindakan selanjutnya,” katanya.

Punca kebakaran masih dalam siasatan.

See author's posts


ASUM bantu impian Olimpik Jinq En

PERSATUAN Renang Amatur Malaysia (ASUM) telah memberikan pengesahan mereka untuk membantu program latihan perenang negara Phee Jinq En bagi melayakkan diri ke Sukan Olimpik.

Setiausaha Kehormat ASUM Mae Chen berkata, badan kebangsaan itu akan membantu perenang berusia 22 tahun itu dari segi bantuan kewangan, selain membantu perenang kuak dada itu merancang program latihan dan mendapatkan visa sukan dari Amerika Syarikat.

Beliau berkata, juara Sukan SEA kuak dada 50 meter (m) dan 100m itu, pada awalnya bertolak pada September, tetapi memutuskan untuk menangguhkannya sehingga Disember atau Januari kerana Covid-19 yang masih belum selesai di Amerika Syarikat.

“Harapannya pada masa beliau berjaya dapat visa sukannya, keadaan adalah lebih baik di Amerika. Beliau berhasrat untuk mengikuti jurulatihnya dia sana (John Klinge) bagi mendapatkan tiket ke Tokyo 2020 kerana beliau amat hampir dengan kelayakan Kategori A.

“Kewangan untuk latihan, akan ditanggung kami. Dari segi kewangan, ia bukanlah satu isu untuk program Road to Tokyo (RTT) dan atlet elit, mereka semua disokong oleh Kementerian Belia dan Sukan dan Majlis Sukan Negara (MSN),” katanya kepada pemberita selepas mesyuarat jawatankuasa kerja bersama MSN dan Institut Sukan Negara (ISN) semalam.

Jinq En, graduan universiti Purdue, telah melepasi masa 1:09.08s iaitu masa kelayakan B ketika beliau memecahkan rekod kebangsaan  dengan masa 1:08.50s pada Sukan SEA 2019, tetapi pada ketika ini mahu memastikan tempatnya dengan mencatatkan masa 1:07.07s, iaitu masa kelayakan A.

Sementara itu Mae Chen berkata, ASUM akan menganjurkan kejohanan renang tempatan dengan menyasarkan tiga kategori umur iaitu, 13-14, 15-16 dan terbuka, yang akan diadakan pada Oktober.

ASUM juga bercadang untuk menganjurkan pertandingan terjun dalam negara awal November, sebagai pemanas badan dan persediaan bagi penerjun untuk mendapatkan kejohanan sebelum Piala Dunia dari 23-28 Feb tahun depan di Tokyo.

Kejohanan dunia itu yang dijadualkan pada 21-26 April 2020, akan menjadi kejohanan terakhir untuk atlet terjun melayakkan diri ke Olimpik.

“Pada masa ini, kita ada empat atlet wanita (Pandelela Rinong, Nur Dhabitah Sabri, Ng Yan Yee dan Leong Mun Yee), kami berharap, beberapa atlet lelaki dan Cheong Jun Hoong akan dapat layak,” katanya.

Mengenai pertandingan secara maya dengan negara yang mempunyai zon masa yang sama termasuk antaranya New Zealang dan Austrilia, Mae Chen berkata ASUM dalam perbincangan dengan Perbadanan Stadium Negara bagi meningkatkan fasiliti internet sebelum kejohanan pada November, selepas menghadapi masalah internet pada ujian bersama Australia baru-baru ini.

Beliau turut mendedahkan beberapa atlet termasuk atlet elit, telah mengalami peningkatan berat ketika Perintah Kawalan Pergerakan (PKP) bagi mengekang Covid-19, namun telah menunjukkan progress dan kini kembali seperti seida kala.- Bernama

See author's posts


Wanita PBB santuni penduduk

LAWAS: Pergerakan Wanita Parti Pesaka Bumiputera Bersatu (PBB) Cawangan Bukit Sari Lawas terus mendampingi akar umbi melalui Program Santai Wanita Parti PBB Cawangan Bukit Sari.

Terdahulu, mereka meraikan sempena Sambutan Hari Malaysia dengan menyantuni warga wanita di Kampung Aru Sundar.

Ketua Wanita Parti PBB Cawangan Bukit Sari, Aisyah Bahar menjelaskan, mereka hanya meluangkan masa untuk duduk bersama sambil mendengar keluh kesah penduduk setempat.

Melalui usaha kaum wanita ini, berbagai input dan perkongsian maklumat dapat diketengahkan.

Selain itu, berbagai maklumat daripada Konvensyen Parti PBB Zon Utara lalu turut dikongsi bersama.

Malah, segala input daripada akar umbi juga akan disalurkan kepada pihak atasan di peringkat cawangan.

Oleh Adeng Edrus

See author's posts


KPM tambah baik proses pembayaran wang bantuan awal persekolahan

NIBONG TEBAL: Kementerian Pendidikan (KPM) akan menambah baik proses pembayaran wang bantuan awal persekolahan termasuk memasukkan terus ke dalam akaun bank murid atau ibu bapa mereka supaya lebih selamat dan menjimatkan masa.

Menteri Pendidikan Fadhlina Sidek berkata pihaknya juga mengambil maklum semua cadangan yang dikemukan pelbagai pihak berhubung proses pembayaran wang bantuan awal persekolahan itu sebanyak RM150 bagi setiap murid.

“Kita ambil maklum semua cadangan cuma proses pembayaran bantuan awal persekolahan itu ada prosedur operasi standard (SOP) dan bahagian kewangan telah tentukan bagaimana proses itu berlaku.

“Setakat ini kita kekalkan dulu dengan  proses yang sedia ada tapi kami akan tambah baik dari semasa ke semasa…termasuk cadangan pembayaran terus ke akaun mereka (murid atau ibu bapa) pada tahun-tahun hadapan,” katanya kepada pemberita di sini malam tadi.

Fadhlina yang juga Ahli Parlimen Nibong Tebal ditemui selepas menyampaikan sumbangan Tahun Baharu Cina kepada 103 warga emas di Perkampungan Jawi, di sini yang turut dihadiri Ahli Dewan Undangan Negeri (ADUN) Jawi Jason H’ng Mooi Lye.

Fadhlina berkata demikian ketika diminta mengulas cadangan daripada bekas Menteri Pendidikan Datuk Dr Radzi Jidin yang mahu pembayaraan bantuan awal persekolahan seeloknya dimasukkan terus ke dalam akaun bank murid supaya lebih selamat dan menjimatkan masa.

Radzi dilaporkan berkata cadangan itu supaya isu samun melibatkan wang berkenaan tidak berulang lagi pada masa depan, malah pendekatan memasukkan terus bantuan berkenaan ke akaun bank murid atau ibu bapa dapat meningkatkan produktiviti dan menjimatkan masa banyak pihak.

Mengulas lanjut, Fadhlina berkata ketika ini pihaknya masih perlu melakukan proses pemberian wang bantuan awal persekolahan itu secara bersemuka kerana mengambil kira terdapat ibu bapa yang tiada akaun bank.

“Memang ada makluman ibu bapa yang tiada akaun bank sebab itu kita masih guna cara kovensional ini tapi kita ambil maklum cadangan-cadangan yang dikemukan untuk tambah baik perkara itu demi kepentingan semua,” katanya.

Isu cara pembayaran bantuan awal persekolahan timbul selepas seorang guru besar berputih mata apabila wang bantuan awal persekolahan berjumlah RM109,000 yang diperuntukkan untuk sebuah sekolah di Beranang,  Selangor hilang selepas dilarikan individu yang memecah tingkap kenderaannya di Semenyih dalam kejadian 10 pagi Isnin lepas.

Menurut Ketua Polis Daerah Kajang ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu. – Bernama.

See author's posts


Tiong kunjungi Abang Johari

KUCHING: Premier Sarawak, Datuk Patinggi Tan Sri Abang Johari Tun Openg hari ini menerima kunjungan hormat Menteri Pelancongan, Seni dan Budaya, Dato’ Seri Tiong King Sing di Wisma Bapa Malaysia, di sini.

Tiong berkata kunjungan itu untuk merakamkan penghargaan kepada Abang Johari atas kepercayaan yang diberi untuk menggalas jawatannya dalam kabinet Kerajaan Perpaduan.

Katanya, kunjungan itu juga bagi membincangkan kerjasama dengan kerajaan Sarawak dalam industri pelancongan dan perkara berkaitan.

“Saya akan memastikan semua pihak dapat bersama-sama meningkatkan industri pelancongan, seni dan budaya di Malaysia termasuk di Sarawak. Kita perlu mendapatkan semua orang untuk bekerjasama bagi meningkatkan industri pelancongan kita tanpa pilih kasih.

“Pada masa ini saya tidak dapat menjelaskan lebih lanjut kerana belum mendapat keseluruhan taklimat daripada sektor pelancongan dan sebelum ini hanya perbincangan dalaman kementerian sahaja.

“Semua agensi lain lebih kurang 10 agensi di bawah kementerian saya dan taklimat hanya akan bermula minggu depan, kemudian barulah kami perincikan selepas itu,” katanya ketika ditemui media selepas kunjungan itu.

Menjelas lanjut, Tiong berkata pihaknya akan mengkaji sekali gus mengadakan lebih banyak perbincangan berkaitan di samping memperjuangkan nasib artis dalam kalangan Orang Kurang Upaya (OKU) yang berbakat.

“Seperti yang saya katakan, saya belum dapat lagi taklimat kerana golongan OKU juga boleh menyumbang dalam bidang tertentu dan dengan itu kita boleh bersama berbincang bersama pihak persatuan berkaitan bagaimana kita boleh bekerjasama,” katanya.

Oleh RYNNA SHA’ERRA

Keterangan gambar

KUNJUNGAN HORMAT… Dato’ Seri Tiong King Sing ketika mengadakan kunjungan hormat terhadap Datuk Patinggi Tan Sri Abang Johari Tun Openg di Wisma Bapa Malaysia, di Kuching, hari ini.

See author's posts


Pembentukan SMC amat diperlukan

KUCHING: Cadangan pembentukan Majlis Perubatan Sarawak (SMC) amat perlu berdasarkan situasi semasa dan keperluan dalam autonomi perubatan Sarawak sebagai jalan penyelesaian terbaik ke atas diskriminasi dan ketidakpedulian Kementerian Kesihatan Malaysia (KKM), Jabatan Perkhidmatan Awam (JPA), dan Majlis Perubatan Malaysia (MMC) terhadap kakitangan perubatan Sabah dan Sarawak.

Ahli Dewan Undangan Negeri (ADUN) Demak Laut, Dr. Hazland Abang Hipni berkata demikian mengulas mengenai cadangan pembentukan SMC oleh Menteri Kerajaan Tempatan dan Perumahan Dato’ Sri Dr. Sim Kui Hian.

“Ia adalah satu tindakan yang baik dan perlu difikirkan secara serius kerana sudah tiba masanya bagi Sarawak bertegas dalam memastikan kepentingan rakyat Sarawak diutamakan serta mendapat perhatian yang sewajarnya di bawah satu negara Malaysia.

“Cadangan penubuhan SMC, ia perlu beroperasi secara bebas dan tidak terikat kepada mana-mana pertubuhan bukan kerajaan (NGO’s) seperti Majlis Perubatan Malaysia (MMC).

“Ini untuk memastikan kepentingan doktor tempatan Sarawak dijaga dengan adil sejajar dengan keperluan dan kehendak semasa amalan perubatan di Sarawak,” katanya dalam kenyataan di sini, semalam.

Beliau yang juga pengamal perubatan di Sarawak berkata, dalam hal ini, KKM dan JPA tidak melihat keperluan sebenar rakyat Sarawak dalam bidang perubatan apabila hanya menawarkan kekosongan jawatan doktor yang sedikit daripada kalangan anak tempatan Sarawak.

“Lebih memburukkan keadaan apabila ada di kalangan doktor dari Semenanjung yang ditawarkan berkhidmat di Sarawak enggan berkhidmat di sini dan jawatan ini tidak ditawarkan kepada anak tempatan Sarawak yang mana ia telah merenjatkan lagi proses dan situasi semasa perubatan di Sarawak.

“Satu lagi situasi yang mungkin tidak difikirkan MMC apabila kebanyakan doktor yang berkhidmat di Sarawak apabila tiba masanya, mereka akan pulang ke kampung halaman dan menyebabkan hilang perkhidmatan untuk rakyat Sarawak,” jelasnya.

Tambahnya, lebih sedih apabila MMC hanya diwakili seorang sahaja dari Sarawak dan Sabah itu pun menerusi kuota berbanding jumlah keseluruhan anggota seramai 33 orang.

“Sebaliknya, jawatan di dalam MMC itu perlu selari dengan jumlah penduduknya dan keperluan semasa kerana kebanyakan keputusan berkaitan perubatan yang penting tidak mengambil kira keperluan dan kepentingan masyarakat di Sarawak dan Sabah, hanya mementingkan masyarakat di Semenanjung Malaysia sahaja.

“Sarawak amat memerlukan lebih banyak pakar perubatan di hospital awam di Sibu, Bintulu dan Miri selain Kuching.

“Selain itu, ada di kalangan rakyat yang terpaksa mendapatkan rawatan pakar di Kuching di mana di tempat mereka tidak mempunyai kepakaran seperti di Limbang dan Lawas yang terpaksa pergi ke Miri dan Kuching untuk menerima rawatan, dan ini memerlukan kos dan masa,” ujarnya.

Beliau berkata, nisbah doktor pakar dengan jumlah keseluruhan rakyat Sarawak 2.81 juta pada suku tahun pertama 2019 dilihat tidak cukup seperti dalam bidang neurologi, obstetrik dan ginekologi dan lain-lain.

“Justeru, saya menyokong cadangan untuk menubuhkan SMC selepas mengambil kira keperluan dan kepentingannya untuk rakyat di Sarawak dan apa yang penting hak rakyat Sarawak tetap diutamakan sampai bila-bila,” katanya lagi.

Oleh Zarina Abdullah

See author's posts


Memang wajar jawatan TPM untuk Sarawak

KUCHING: Sarawak amat mengalu-alukan jika jawatan Timbalan Perdana Menteri (TPM) diisi oleh wakil Gabungan Parti Sarawak (GPS).

Ahli Dewan Undangan Negeri (ADUN) Tellian, Royston Valentine berkata memang wajar GPS diberi jawatan itu bagi mewakili Borneo memandangklan ia memenangi banyak kerusi Parlimen selain lebih banyak kerusi Dewan Undangan Negeri (DUN).

“Kita mahu wakil GPS berada di dalam kabinet kerajaan perpaduan dengan (jawatan) menteri dan timbalan menteri. Ini memang wajar,” katanya kepada Utusan Sarawak.

Kelmarin, Perdana Menteri Datuk Seri Anwar Ibrahim membayangkan dua jawatan TPM akan diwujudkan di bawah Kabinetnya dalam kalangan wakil komponen utama kerajaan perpaduan, untuk diisi oleh wakil masing-masing daripada Barisan Nasional (BN) yang mempunyai 30 kerusi dan GPS 23 kerusi.

Royston berkata, pihaknya akur dengan titah Yang di-Pertuan Agong untuk GPS bersama dalam pembentukan kerajaan perpaduan demi demi kestabilan politik.

Katanya, keputusan pada pilihan raya negeri lalu dan pilihan raya umum baru-baru ini amat jelas menunjukan sokongan padu suara rakyat Sarawak kepada GPS.

“Ini sudah pasti akan memberi kesan langsung terhadap sokongan yg sama kepada kerajaan perpaduan yang akan dibentuk oleh Perdana Menteri Datuk Seri Anwar Ibrahim,” katanya.

Oleh AZREEN KERIA

See author's posts


Tenggiling disangka ular sawa

LAWAS: Ingat ular sawa… tetapi rupanya seekor tenggiling.

Keadaan itu menyebabkan sekeluarga terkejut apabila menyangka ular masuk ke dalam rumah dan terus meminta bantuan bomba untuk menangkapnya.

Bagaimanapun, apabila anggota bomba tiba di lokasi dan membuat pemeriksaan, rupanya seekor tenggiling seberat 10 kilogram, bukan ular sawa.

Ketua Balai Bomba dan Penyelamat (BBP) Lawas, Azman Ibrahim berkata pihaknya menerima panggilan sekitar jam 12.14 tengah hari mengenai kehadiran ‘ular sawa’ berkenaan di dalam rumah pengadu.

“Setibanya pasukan bomba di tempat kejadian didapati seekor tenggiling telah masuk ke dalam rumah penggadu.

“Pasukan bomba bertindak mencari dan menangkap tenggiling itu menggunakan penjerut  sehingga berjaya dan seterusnya dilepaskan ke habitat asal,” katanya hari ini.

Oleh ADENG EDRUS

See author's posts


Virus Nipah berpotensi jadi pandemik

CHINA: Ketika dunia masih bergelut dengan Covid-19, virus Nipah pula dilaporkan berpotensi menjadi pandemik seterusnya, bermula di China.

Kadar kematian akibat wabak Nipah diramal sehingga 75 peratus, lapor AFP .

Keadaan itu sekali gus menyaksikan syarikat-syarikat farmaseutikal tidak bersedia untuk menghadapi situasi itu.

“Virus Nipah adalah satu lagi jangkitan yang menuntut perhatian.

“Virus Nipah boleh merebak pada bila-bila masa,” kata Pengarah Eksekutif Access to Medicine Foundation, Jayasree K Iyer.

Virus Nipah adalah jarang berlaku dan merebak melalui kelawar buah.

Ia boleh menyebabkan simptom seperti demam dan kerosakan pada otak.

Malah, ia boleh mengakibatkan encephalitis atau radang otak berdasarkan penilaian Pertubuhan Kesihatan Sedunia (WHO).-AFP

See author's posts


Bayar hutang matang dengan hutang baharu membimbangkan

KUALA LUMPUR: Keadaan kerajaan bergantung kepada pinjaman baharu untuk membiayai bayaran balik prinsipal pinjaman yang matang disifatkan sebagai membimbangkan.

Ketua Audit Negara, Datuk Nik Azman Nik Abdul Majid berkata, walaupun sijil ketua audit negara bagi 2020 telah dikeluarkan dengan status sijil bersih tanpa teguran, namun beberapa penegasan perkara telah diberikan termasuk isu hutang persekutuan.

“Separuh dari hutang baharu digunakan untuk membayar hutang yang telah matang, sepatutnya ia dibayar dengan lebihan hasil yang ada.

“Namun kita faham, pada 2020 negara menghadapi ancaman Covid-19 dan kerajaan terpaksa mengambil langkah membantu sistem kesihatan dan rakyat untuk menangani Covid-19,” katanya pada sidang media di Bangunan Parlimen di sini, semalam.

Laporan Ketua Audit Negara (LKAN) mengenai Penyata Kewangan Kerajaan Persekutuan serta Pengauditan Pematuhan Kementerian dan Jabatan Persekutuan Tahun 2020 yang dibentang di Dewan Rakyat semalam mendapati sejumlah RM98.058 bilion atau 50.4 peratus daripada keseluruhan RM194.555 bilion pinjaman baharu kerajaan digunakan untuk tujuan membayar balik prinsipal hutang bagi 2020.

Jumlah itu meningkat sebanyak RM15.335 bilion berbanding RM82.723 bilion pada 2019.

Justeru Nik Azman berkata pihaknya mengesyorkan perbelanjaan berhemah dan memastikan semua perbelanjaan pembangunan yang dibiayai dengan pinjaman perlu disempurnakan mengikut masa ditetapkan dengan kos yang munasabah tanpa ketirisan dan pembaziran.

Selain itu, isu yang turut diberi perhatian ialah Kumpulan Wang Pembangunan tahun 2020 yang tidak digunakan sepenuhnya untuk tujuan pembangunan.

“Kita dapati RM2.6 bilion digunakan untuk membiayai perbelanjaan penyelengaraan yang biasanya dibiayai daripada perbelanjaan mengurus.

“Duit pembangunan ini bersumber kebanyakannya daripada pinjaman seeloknya digunakan untuk menjana pendapatan untuk masa depan, kebanyakannya walaupun dibenarkan dalam akta di bawah Kumpulan Wang Pembangunan tetapi dari segi kesan ekonomi kita rasa tidak begitu sesuai, kita harap kerajaan melihat kepada perkara ini,” katanya lagi.

Beliau juga berharap nisbah defisit yang meningkat 6.2 peratus kepada Keluaran Dalam Negara Kasar (KDNK) akan bersifat sementara sahaja memandangkan situasi Covid-19 negara dan kerajaan diyakini sedang mengambil langkah-langkah perlu apabila pandemik reda kelak.- Bernama

See author's posts


Pesara polis menyamar sebagai anggota komunis

IPOH: Walaupun sudah 40 tahun berlalu, pengalaman menyamar sebagai anggota komunis semasa bertugas sebagai anggota F-Team, sebuah pasukan elit rahsia Polis Diraja Malaysia (PDRM), masih terpahat kukuh dalam fikiran DSP (B) Kamarudin Hashim.

Kamarudin, 73, atau lebih dikenali sebagai “Kenny” semasa bergiat aktif dalam pasukan itu berkata beliau menyamar sebagai anggota komunis ketika menyertai Operasi Kelah yang dilaksanakan kira-kira setahun di Kuala Lipis, Pahang pada 1982.

“Saya melakukan penyamaran (kerana mahu menangkap anggota pengganas dari Parti Komunis Malaya semasa operasi berkenaan) pakai baju komunis tetapi saya diam sahaja sebab saya tidak pandai berbahasa Cina.

Saya hanya duduk, angkat tangan dan tabik hormat dengan anggota komunis yang lain. Apabila rakan-rakan saya (anggota F-Team) dapat menyelinap masuk untuk menggempur kem komunis, saya pun turut serta membantu mereka menangkap anggota komunis,” katanya.

Beliau berkata demikian ketika ditemui selepas program bual bicara perjuangan bersama bekas anggota polis sempena sambutan Hari Kebangsaan anjuran Pejabat Penghulu Mukim Hulu Kinta dan Pertubuhan Amal Sahabat Perak di Dewan Komuniti Kampung Kuala Pari di sini semalam.

Kamarudin yang berkhidmat selama 23 tahun dengan PDRM berkata, Operasi Kelah yang disertai kira-kira 30 anggota F-Team dapat menawan 24 anggota termasuk ketua komunis Unit Penggempur Ke-16 serta merampas sejumlah besar senjata api dan alat komunikasi yang dibawa mereka dari Selatan Thailand.

Carian di Internet mendapati, pada 1982, Operasi Kelah dilancarkan ke atas Unit Penggempur Ke-16 Parti Komunis Malaya (PKM) yang menyusup masuk dari Selatan Thailand melalui Banjaran Titiwangsa dari Perak dan Kelantan menuju ke selatan sehinggalah sampai ke Kuala Lipis, Pahang.

Misi mereka ialah menghubungi Unit Penggempur Ke-6 untuk memberi bantuan senjata api dan alat perhubungan tambahan.

Operasi Kelah ini dilaksanakan sendiri oleh pasukan F-Team, tanpa bantuan dari lain-lain pasukan keselamatan dan hasilnya berjaya menghalang pertemuan dan penyatuan kedua-dua unit penggempur berkenaan. – Bernama

See author's posts


Tidak jejas FDI – Tengku Zafrul

KUALA LUMPUR: Cadangan pemansuhan pengecualian cukai daripada sumber asing sepertimana diumumkan dalam Bajet 2022, tidak harus dilihat sebagai langkah negatif yang boleh mengekang pelaburan langsung asing (FDI), kata Menteri Kewangan Tengku Datuk Seri Zafrul Abdul Aziz.

Beliau berkata, sebagai sebuah ekonomi pasaran terbuka, tarikan ekosistem pelaburan itu tidak hanya ditentukan oleh insentif semata-mata sebaliknya turut bergantung kepada sistem percukaian negara yang komprehensif dan mengikut ketetapan piawaian cukai antarabangsa.

Malah, katanya, cadangan tersebut akan memastikan mereka yang sewajarnya dikenakan cukai selain agihan yang saksama kepada pihak atau bidang kuasa berkaitan.

Pada masa sama, ini juga dapat mengatasi perbuatan mengelak daripada membayar cukai terbabit.

“Kita memberikan mesej bahawa kita tidak akan menerima perbuatan atau amalan (mengelak cukai) sedemikian,” katanya pada acara Invest Malaysia 2021 Siri 2 secara maya hari ini.

Menjelaskan selanjutnya, Tengku Zafrul berkata negara-negara lain seperti Hong Kong dan Singapura juga telah bertindak sedemikian iaitu sama ada memansuhkan atau meminda undang-undang masing-masing agar seiring dengan piawaian antarabangsa.

Dalam Bajet 2022, kerajaan telah mencadangkan untuk mengenakan cukai pendapatan ke atas pendapatan yang diperoleh daripada sumber asing dan diterima di Malaysia mulai 1 Jan, 2022.

– Bernama

See author's posts


Tidak perlu tergesa-gesa adakan PRN-12

KOTA SAMARAHAN: Pilihan Raya Negeri ke-12 (PRN-12) Sarawak tidak perlu diadakan secara tergesa-gesa ketika kerajaan sedang berdepan dengan peningkatan jumlah jangkitan Covid-19.

Ketua Menteri Datuk Patinggi Abang Johari Tun Openg menegaskan, walaupun PRN-12 boleh diadakan pada bila-bila masa sekarang ini, namun kesihatan rakyat perlu dipertimbangkan sebelum beliau membubarkan Dewan Undangan Negeri (DUN).

“Kami (kerajaan) sedang memantau situasi. Kenapa perlu tergesa-gesa (adakan pilihan raya), kerana (kesihatan) rakyat adalah lebih penting,” tegasnya.

Beliau berkata demikian pada sidang media selepas Majlis Pemimpin Bersama Masyarakat Samarahan di Dewan Suarah Kota Samarahan di sini semalam.

Sementara itu, Abang Johari berkata, Kerajaan Sarawak sudah meminta Suruhanjaya Pilihan Raya (SPR) supaya menyediakan prosedur operasi standard (SOP) yang sesuai untuk melaksanakan PRN-12.

Bagaimanapun, Ketua Menteri menjelaskan Kerajaan Sarawak belum menerima maklum balas berhubung langkah dan SOP yang perlu dipatuhi jika pilihan raya terpaksa diadakan dalam masa terdekat.

“Kita sudah meminta nasihat pakar termasuk Kementerian Kesihatan Malaysia (KKM) mengenai langkah perlu untuk mengadakan PRN ketika pandemik itu belum reda sepenuhnya,” katanya.

Sementara itu Setiausaha Agung GPS Datuk Alexander Nanta Linggu berkata, gabungan itu yang turut dianggotai Parti Rakyat Bersatu Sarawak (SUPP) dan Parti Rakyat Sarawak (PRS) dan Parti Demokratik Progresif (PDP) masih belum menetapkan tarikh untuk mengadakan PRN.

“Sehingga kini masih belum ada mesyuarat Majlis Kepimpinan Tertinggi GPS bagi membincangkan PRN,” katanya dalam satu kenyataan.

Menurut beliau, kerajaan GPS akan risaukan mengenai peningkatan jangkitan COVID-19 dan mengambil serius mengenai bahaya virus itu terhadap keselamatan dan kehidupan rakyat di Sarawak.

Oleh Nur Ain Otsman

See author's posts


Kemudahan kesihatan terbaik untuk Bintulu

Kemudahan kesihatan akan menjadi keutamaan di daerah ini bagi menampung keperluan penduduk yang dijangka mencecah 260,000 orang menjelang tahun 2030.

Timbalan Menteri Kesihatan II merangkap Ahli Parlimen Kanowit, Datuk Aaron Ago Dagang berkata, keperluan tersebut penting bagi memberikan perkhidmatan kesihatan yang lebih baik kepada penduduk di Bintulu ini.

“Buat permulaan Klinik Kesihatan Kidurong akan dibina bagi memberikan perkhidmatan kesihatan yang lebih baik kepada penduduk di bahagian seluas negeri Terengganu itu”.

“Tapak telah dikenal pasti dan diperoleh dan sekarang kita tunggu kelulusan dan peruntukan bagi pembinaan klinik tersebut,” katanya.

Beliau berkata demikian semasa lawatan kerja ke Hospital Bintulu, baru-baru ini.

Menurutnya, bagi menyediakan fasiliti untuk menampung keperluan itu, beberapa buah kemudahan kesihatan yang telah dicadangkan dan masih dalam perancangan.

“Kemudahan lain yang masih dalam cadangan ialah pembinaan sebuah hospital di daerah Tatau, Klinik Kesihatan Samalaju dan Klinik Kesihatan Kakus termasuklah Klinik Kesihatan Kidurong,” katanya.

Sementara itu, Bintulu kini mempunyai sebanyak 12 Klinik Kesihatan, sebuah klinik komuniti dan sebuah Klinik Kesihatan Ibu dan Anak.

Semasa lawatan tersebut Datuk Aaron turun memaklumkan bahawa Hospital Bintulu bakal memiliki satu lagi blok bangunan bernilai RM400 juta dalam masa terdekat ini.

Jelas beliau pembinaan bangunan baharu itu diyakini mampu menempatkan sekitar 250 katil pesakit.

“Dengan pembinaan ini nanti dilihat sebagai langkah terbaik bagi menampung jumlah pesakit yang meningkat”

“Pembinaan bangunan ini nanti sekaligus bakal memberikan keselesaan buat setiap pesakit yang ditempatkan di hospital sekaligus menamatkan masalah kesesakan di wad pesakit di Hospital Bintulu,” katanya.

Semasa lawatan tersebut, Aaron sempat turun ke tapak cadangan projek pembinaan Klinik Kesihatan Kidurong di Jalan Tanjung Kidurong.

Dalam lawatannya, beliau turut berpuas hati dengan fasiliti yang dimiliki Hospital Bintulu bagi membuat saringan untuk mengesan wabak Covid-19.

“Dengan adanya kemudahan sedemikian akan memudahkan urusan pengambilan sampel darah individu disyaki dijangkiti wabak itu yang mana ujian dapat dijalankan terus di Bintulu tanpa perlu dihantar ke Sibu atau Miri seperti sebelum ini.

Sehubungan itu, beliau memaklumkan akan memastikan fasiliti perubatan seperti hospital dan klinik kesihatan di negeri ini akan terus dinaik taraf serta dilakukan penambahbaikan dari masa ke masa dalam usaha menyediakan kemudahan kesihatan terbaik untuk rakyat di negeri ini.

Oleh Ellie Edward

See author's posts


14 maut, 34 cedera dalam banjir lumpur

DOSQUEBRADAS: Sekurang-kurangnya 14 orang maut dan 34 cedera dalam banjir lumpur yang dicetuskan oleh hujan lebat di Colombia pada Selasa lalu, kata Agensi Bencana Negara.

Hujan awal pagi mengakibatkan tanah runtuh di sebuah gunung di Wilayah Risaralda barat tengah, menimbus beberapa rumah di perbandaran Dosquebradas yang miskin.

“Kami telah mengira 14 orang maut dan 34 cedera dalam banjir lumpur itu,” kata Pegawai Tempatan, Carlos Maya.

Menurut Unit Kebangsaan bagi Pengurusan Risiko dan Bencana, pasukan penyelamat menggali lumpur mencari mangsa yang terselamat, kata

“Bunyi yang sangat kuat menakutkan kami. Kami keluar dan melihat sebuah gunung di atas rumah.

“Saya pergi ke tempat itu dan ia adalah bencana dan ramai yang terperangkap,” ujar pemandu teksi, Dubernei Hernandez, 42.

Hernandez berkata, dia membantu menggali dua mayat dan seorang mangsa yang terselamat selain memberitahu sekurang-kurangnya lima rumah tertimbus lumpur.

Agensi Bencana Colombia menerbitkan gambar yang menunjukkan jurang besar (keruntuhan) akibat banjir lumpur.

Menurut pasukan penyelamat, mereka khuatir banjir lumpur baharu boleh mengakibatkan Sungai Otun yang berdekatan akan memburukkan lagi bencana.

Justeru, beberapa keluarga yang tinggal berhampiran sungai itu dipindahkan kerana berdepan risiko banjir.

“Kami sedang menguruskan keseluruhan perimeter pemindahan kerana kami masih mengesan ketidakstabilan tanah,” kata Alvaro Arias, setiausaha kerajaan di Risaralda, kepada Blu Radio. -AFP

See author's posts


IHPR terus sederhana pada 4.9 peratus

KUALA LUMPUR: Indeks Harga Pengeluar (IHPR) Malaysia bagi pengeluaran tempatan terus menyederhana untuk mencatatkan 4.9 peratus pada September 2022 berbanding 6.8 peratus yang direkodkan pada Ogos 2022.

Menurut Jabatan Perangkaan Malaysia (DOSM), bacaan lebih rendah ini disumbangkan oleh indeks pembuatan dengan 8.1 peratus (Ogos 2022: 9.4 peratus), diikuti oleh indeks bekalan air (4.3 peratus) serta bekalan elektrik dan gas (1.2 peratus).

“Namun begitu, kenaikan ini diimbangi dengan penurunan indeks pertanian, perhutanan dan perikanan (-15.5 peratus). Selain itu, indeks perlombongan kekal tidak berubah berbanding bulan yang sama tahun sebelumnya,” jelasnya dalam kenyataan pada Jumaat.

DOSM menambah, berdasarkan asas bulanan, IHPR pengeluaran tempatan merekodkan penurunan selama empat bulan berturut-turut untuk mencatatkan negatif 1.4 peratus pada September 2022 (Ogos 2022: -0.2 peratus).

Semua sektor mencatatkan penurunan kecuali indeks bekalan air yang meningkat 1.1 peratus.

Indeks pertanian, perhutanan dan perikanan mencatatkan -5.3 peratus dan diikuti oleh indeks perlombongan (-4.9 peratus), pembuatan (-0.7 peratus) serta bekalan elektrik dan gas (-0.2 peratus), jelasnya.

Menurut jabatan itu, IHPR pengeluaran tempatan mencatatkan peningkatan 6.5 peratus pada suku ketiga 2022, lebih rendah daripada 11.1 peratus yang direkodkan pada suku kedua 2022.

“Ini disumbangkan oleh indeks pembuatan (9.1 peratus), perlombongan (4.9 peratus), bekalan air (3.1 peratus) serta bekalan elektrik dan gas (0.9 peratus),” tambahnya.

DOSM menjelaskan namun begitu, bacaan ini turut diimbangi dengan penurunan 12.1 peratus yang dicatatkan oleh indeks pertanian, perhutanan dan perikanan.

Bagi IHPR pengeluaran tempatan mengikut peringkat pemprosesan, indeks bahan mentah untuk diproseskan selanjutnya terus mencatatkan penurunan dengan negatif 6.4 peratus pada September 2022 (Ogos 2022: -0.5 peratus).

Selain itu, indeks bahan perantaraan, bekalan dan komponen meningkat 10.0 peratus (Ogos 2022: 11.3 peratus) manakala indeks barang siap naik 3.1 peratus, menurut jabatan itu.

DOSM menambah, pada asas bulanan, indeks bahan mentah untuk diproseskan selanjutnya turun negatif 5.4 peratus, diikuti indeks bahan perantaraan, bekalan dan komponen (-0.8 peratus) namun indeks barang siap meningkat 0.2 peratus. – Bernama

See author's posts


China dibadai ribut

BEIJING: Banjir dan tanah runtuh di selatan China mengakibatkan ratusan ribu orang kehilangan tempat tinggal selain puluhan meninggal dunia atau hilang.

Cuaca buruk itu membawa malang berganda ke destinasi pelancongan popular yang sememangnya terjejas teruk berikutan sekatan perjalanan sejak beberapa bulan lalu akibat pandemik Covid-19.

Agensi berita rasmi Xinhua, yang memetik kenyataan Kementerian Pengurusan Kecemasan melaporkan hujan lebat itu mengakibatkan banjir dan tanah runtuh, yang memaksa hampir 230,000 orang dipindahkan dan lebih 1,300 rumah musnah.

Di wilayah autonomi Guangxi Zhuang di selatan, enam orang dilaporkan meninggal dunia dan seorang lagi hilang.

Semua jalan menuju ke destinasi pelancongan terkenal Yangshuo dinaiki air, sekali gus memaksa penduduk dan pengunjung untuk berpindah menggunakan rakit buluh.

Sementara itu, kerajaan tempatan berkata lebih 1,000 hotel dilanda banjir dan lebih 30 lokasi pelancongan musnah.

Seorang pemilik hotel yang mengendalikan perniagaan keluarga berkata bilik hotelnya ditenggelami banjir sedalam satu meter.

Cuaca buruk melampau itu memberi tamparan hebat kepada sektor pelancongan di rantau terbabit yang masih terjejas akibat wabak Covid-19.

Kementerian Pengurusan Kecemasan berkata kerugian dianggarkan melebihi 4 bilion yuan (RM2.3 bilion) akibat bencana terbabit.

Di wilayah Hunan, sekurang-kurangnya 13 orang terbunuh akibat hujan lebat dan lapan orang lagi hilang atau terbunuh di wilayah barat daya Guizhou, menurut jabatan tindak balas kecemasan tempatannya.

Hujan lebat yang dilaporkan sejak pada awal bulan ini mengakibatkan paras air yang sangat tinggi di 110 sungai.

Hujan ribut dijangka lebih banyak berlaku dalam beberapa hari lagi di selatan negara itu. – AFP

See author's posts


Michele Braim dicalonkan semula sebagai Pengerusi PBS

LAWAS:  Persatuan Bisaya Sarawak (PBS) Cawangan Bandar Limbang sepakat mencalonkan semula Michele Braim sebagai pengerusi persatuan bagi Sesi 2023-2024.

Michele Braim, 43, yang bertugas sebagai Penolong Pegawai Perubatan Hospital Limbang, buat kali pertamanya memegang jawatan tersebut pada 2020, kini kekal mempertahankan jawatannya untuk penggal 2023-2024.“Kita menyarankan agar lebih ramai anak muda masyarakat Bisaya di kawasan Bandar Limbang untuk mendaftar diri sebagai ahli PBS.“PBS Cawangan Bandar Limbang akan terus  merancang untuk mengadakan lebih banyak aktiviti melibatkan anak muda dalam program berunsur kebudayaan Bisaya untuk mengentengahkan seni tradisi budaya Bisaya di peringkat lebih tinggi,” ujarnya sebaik dipilih semula menerajui PBS Cawangan Bandar Limbang, semalam.Michele turut berkata, PBS Cawangan Bandar Limbang juga sedang dalam perancangan untuk melibatkan lebih ramai suku kaum etniknya dalam Pesta Babulang tahun ini.Pada masa sama, tambahnya, PBS Bandar Limbang akan terus memberi sokongan pada aktiviti social seperti kempen derma darah,  anjurkan lawatan di luar dan kawasan Limbang tahun ini.Dalam pada itu, Ahli Jawatankuasa PBS Cawangan Bandar Limbang Sesi 2023-2024 dibarisi Peter  Sakai sebagai Naib Pengerusi, Helimah Muda (Setiausaha),   Susieta  Kasim (Penolong Setiausaha),  Richard Bangkit  Ellai (Bendahari) dan  Xavier Ginafah Sidop sebagai Penolong Bendahari.Ahli jawatankuasa lain adalah Cecelia Yalin  Silan, Cecelia Sampai Yum, Rohana Burut,  Ding Anyie dan Jon@John Bunsuan.

Pencalonan tersebut telah dilaksanakan pada mesyuarat tritahunan dan pemilihan kepimpinan baharu yang diadakan semalam.

Turut hadir, Temenggong Nicholas Boyok Pura merangkap Penasihat PBS Bandar Limbang.Oleh ADENG EDRUS

See author's posts


Tuai rumah, ketua kaum perlu bekerjasama

BINTULU: Semua pemimpin akar umbi khususnya tuai rumah dan ketua kaum digesa untuk memainkan peranan yang lebih proaktif dalam usaha memastikan wabak Covid-19 dapat dibendung melibatkan kawasan jagaan masing-masing.

Ketua Masyarakat Temenggong Utong Sigan berkata, bagi memastikan penularan wabak tersebut dapat diputuskan di Bintulu, ia amat bergantung pada kerjasama dan komitmen yang diberikan oleh pemimpin akar umbi dan penduduk setempat.

“Sebagai Ketua Masyarakat, kita menggesa semua tuai rumah dan ketua kaum tanpa mengira bangsa, agama dan latar belakang untuk memainkan peranan masing-masing dengan kerjasama penduduk setempat untuk mengambil langkah proaktif lagi berjaga-jaga dengan penularan wabak Covid-19 yang membimbangkan,” katanya.

Beliau berkata demikian pada sidang media yang diadakan di Pejabat Ketua Masyarakat di Pejabat Daerah Bintulu, Selasa lepas.

Menurutnya, salah satu langkah yang perlu diambil iaitu sentiasa mengingatkan anak buah di bawah jagaan masing-masing sentiasa mengambil berat Prosedur Operasi Standard (SOP) yang telah ditetapkan oleh pihak kementerian.

Justeru, beliau menyarankan supaya tuai rumah dan ketua kaum juga sama memantau pergerakan penduduk serta mengingatkan mereka untuk sentiasa mengambil langkah berjaga-jaga.

“Semua penduduk khususnya di Bahagian Bintulu diingatkan supaya menjaga diri sendiri dengan menjaga jarak, kebersihan diri, mengelak di tempat sesak dan sebagainya.

“Ini termasuk mengurangkan aktiviti sosial seperti berkumpul atau berkunjung antara satu sama lain,” katanya.

Jelasnya, langkah tersebut bukan sahaja untuk menjaga diri sendiri tetapi menjaga keluarga dan orang lain daripada penularan wabak tersebut.

Dalam pada itu, beliau yakin dengan peranan yang diambil semua pihak termasuk usaha petugas barisan hadapan sudah pasti rantaian wabak Covid-19 di Bintulu dapat diputuskan.

Turut hadir semasa sidang media Penghulu Chabi Nangup dan Penghulu Man Imbak.

Oleh ELLIE EDWARD

See author's posts


Francisca, sang ratu dengan impian besar

Nama Francisca Luhong James mungkin tidak perlu diperkenalkan lagi kerana kebanyakan orang sudah mengenalinya sebagai Miss Universe Malaysia 2020 yang bakal menggalas tanggungjawab membawa nama Malaysia ke pentas Miss Universe peringkat antarabangsa pada tahun depan.

Namun tidak ramai yang mengenali gadis berusia 25 tahun ini mempunyai impian besar untuk memperkasakan kaum wanita, khasnya di negara ini agar mereka mampu memberi impak di dalam apa juga bidang yang mereka ceburi.

“Sebab itu saya berusaha memfokus kepada Women Empowerment menerusi pergerakan Women Right. Ia bukan sahaja berkaitan dengan wanita di negara kita tetapi juga di seluruh dunia,” ujarnya.

Kata Francisca, walaupun isu ini sudah diperjuangkan oleh pelbagai pihak tetapi baginya isu ini tidak pernah lapuk kerana di mana-mana sahaja terdapat ramai wanita yang memerlukan bimbingan, kesedaran serta bantuan untuk menyerlahkan keupayaan masing-masing.

Justeru anak Sarawak berdarah Iban-Kayan-Kenyah ini berhasrat memanfaatkan peluangnya sebagai Miss Universe Malaysia bagi mempromosikan perjuangan untuk melonjakkan kaum wanita ke tahap lebih tinggi, khasnya dalam bidang ekonomi.

Beliau yakin semua wanita, sama ada gadis, suri rumah tangga mahupun yang berkerjaya, mampu mencetuskan impak di dalam bidang masing-masing dan secara tidak langsung menyumbang kepada pembangunan negara.

Satu impiannya adalah untuk menganjurkan satu acara yang mengetengahkan bakat atau kreativiti wanita untuk dikomersialkan , selain menganjurkan beberapa siri taklimat kesedaran tentang kesihatan, hak wanita dan sebagainya.

Francisca sendiri menjadikan wanita lain sebagai contoh untuk memotivasikan diri di dalam bidangnya, seterusnya memburu impiannya.“Ada dua wanita yang saya kagumi. Di dalam bidang Ratu Cantik, saya mengagumi semangat Pia Alonzo dan di dalam bidang kebajikan, saya mengagumi Oprah Winfrey,” ujarnya.

Apa yang dikagumi Francisca pada Pia Alonzo adalah semangatnya yang tidak pernah pudar walaupun pernah tewas beberapa kali sehinggalah beliau dinobatkan sebagai Miss Universe 2015.

Mengenai Oprah Winfrey pula, Francisca tersentuh hati dengan aktiviti kebajikan yang dilaksanakan oleh wanita itu sehingga mampu mendekati dan menyentuh hati golongan kurang bernasib baik, terutama kanak-kanak, dengan kemurahan hatinya.

Satu aspek lain yang juga mendapat tempat di hatinya adalah masalah keciciran dalam kalangan pelajar di bandar.

“Saya dapat tahu daripada seorang rakan yang aktif di dalam bidang sosial bahawa ada ramai anak dalam usia persekolahan yang tidak ke sekolah kerana ibu bapa sendiri tidak begitu mementingkan pendidikan anak-anak,” kata beliau.

Menurut Francisca, memang mengejutkan apabila ada ibu bapa yang masih bersikap sedemikian sedangkan kemudahan pendidikan terbaik disediakan di bandar-bandar.

Justeru katanya, kempen-kempen kesedaran perlu diadakan dari semasa ke semasa bagi menyuntik fahaman di dalam diri ibu bapa untuk mementingkan pendidikan agar anak-anak tidak mewarisi kesusahan mereka.

Kepada anak muda yang mempunyai impian di dalam hidup, Francisca menasihati mereka agar berani mengorak langkah untuk merealisasikannya.

“Percaya pada diri, kejar impian itu. Namun anda perlu tahu apa matlamat impian itu dan buat sesuatu untuk mencapainya,” ujar Francisca mengakhiri perbualan.

Oleh Haini Darani

See author's posts